title: Gschwandt

text: Yksi Gschwandtin nähtävyyksistä on 1400-luvulta peräisin oleva kirkko.


title: Peliportti

text: Peliportti on liitin, jota tarvitaan peliohjaimen käyttämiseksi x86-pohjaisissa PC-tietokoneissa. Noin vuodesta 1990 alkaen peliportti on yleensä integroitu tietokoneen I/O- tai äänikorttiin. Joissain tietokoneissa portti on lisätty suoraan tietokoneen emolevylle. Microsoft kuitenkin lakkautti peliportin tuen vanhentuneena Windows Vista -version myötä, joten laitevalmistajat todennäköisesti tulevat lopettamaan peliportin lisäämisen kortteihin. Kuitenkaan mikään ei estä valmistamasta ajuria, jonka avulla peliporttia voidaan käyttää myös uudemmissa Windows-ympäristöissä. Saatavilla on myös USB-porttiin liitettäviä adaptereita, joilla peliporttiin liitettävän laitteen voi yhdistää tietokoneeseen USB-väylän kautta.


title: Peliportti

text: Peliportti käyttää DA-15-liitäntää, johon voidaan myös liittää MIDI-laite.


title: Ili

text: Ili on joki Kazakstanin kaakkoisosassa ja Kiinan luoteisosassa. Joen vesistöalue sijaitsee Kazakstanissa Almatyn alueella ja Kiinassa Sinkiangin autonomisella alueella. Joki on 1 101 km pitkä, josta 815 km on Kazakstanin puolella. Sivujoki Tekes mukaan lukien joen pituus on 1 439 km.


title: Ili

text: Ili saa alkunsa Tienšanin vuoriston itäosista. Se laskee laskujoettomaan Balkašjärveen, jossa se muodostaa laajan suiston. Ili on suurin Balqaş-järveen laskeva joki.


title: Jarmo Hakala

text: Jarmo Tapio Hakala (s. 12. elokuuta 1959 Tampere) on suomalainen meloja, joka kilpaili kanadalaiskanootilla.


title: Jarmo Hakala

text: Hakala edusti Suomea Moskovan 1980 olympialaisissa. Yhdessä veljensä Jyrki Hakalan kanssa hän osallistui kanadalaiskaksikoiden 500:lle ja 1 000 metrille, mutta he karsiutuivat molemmilla matkoilla välierissä. MM-kilpailuissa he sijoittuivat seitsemänneksi kaksikoiden 10 000 metrillä vuonna 1983. Pohjoismaiden mestaruuskilpailuissa veljekset voittivat kultaa kaksikoiden 500 metrillä vuonna 1981, ja molemmat voittivat kultaa myös yksiköiden 4 × 500 metrillä vuosina 1981 ja 1983.


title: Jarmo Hakala

text: Seuratasolla 193-senttinen, veljeään selvästi pidempi Jarmo Hakala edusti Tampereen Vihuria ja Pirkka-Melojia. Hän voitti yhteensä 13 Suomen-mestaruutta kanadalaiskaksikoissa vuosina 1975–1987.


title: Jyrki Hakala

text: Jyrki Sakari Hakala (s. 18. syyskuuta 1960 Tampere) on suomalainen meloja, joka kilpaili kanadalaiskanootilla.


title: Jyrki Hakala

text: Hakala edusti Suomea Moskovan 1980 olympialaisissa. Yhdessä veljensä Jarmo Hakalan kanssa hän osallistui kanadalaiskaksikoiden 500:lle ja 1 000 metrille, mutta he karsiutuivat molemmilla matkoilla välierissä. MM-kilpailuissa he sijoittuivat seitsemänneksi kaksikoiden 10 000 metrillä vuonna 1983. Lisäksi Jyrki Hakala oli MM-kilpailuissa yhdeksäs kanadalaisyksiköiden 1 000 metrillä vuonna 1987. Pohjoismaiden mestaruuskilpailuissa Hakala voitti kultaa kaksikoiden 500 metrillä vuosina 1981 ja 1984, kaksikoiden 1 000 metrillä vuosina 1984 ja 1990, kaksikoiden 10 000 metrillä vuonna 1984 sekä yksiköiden 4 × 500 metrillä vuosina 1981 ja 1983.


title: Jyrki Hakala

text: Seuratasolla 179-senttinen, veljeään selvästi lyhyempi Jyrki Hakala edusti Tampereen Vihuria ja Pirkka-Melojia. Hän voitti kanadalaisyksiköissä Suomen-mestaruuden 500 metrillä vuosina 1987, 1988 ja 1991, 1 000 metrillä vuosina 1987, 1991 ja 1992 sekä 10 000 metrillä vuosina 1987 ja 1992. Kanadalaiskaksikoissa hän voitti yhteensä 36 Suomen-mestaruutta vuosina 1975–1994.


title: Jyrki Hakala

text: Kilpauransa jälkeen Jyrki Hakala muutti Australiaan.


title: Pilpajärvi

text: Pilpajärvi on järvi Oulun kaupungin Lapinkankaan ja Sanginjoen kaupunginosissa Pohjois-Pohjanmaalla, Oulujoen pohjoispuolella.


title: Pilpajärvi

text: Järvi saa vetensä lähitienoiden soilta ja laskee Pilpaojaa Sanginjokeen sekä edelleen Oulujokeen. Järven rannat ovat kangasmaata etelärannan Mämmisuota ja pohjoispään Lautasuota lukuun ottamatta. Järven lounaisrannalla on yksi vanha asuinpaikka, lännenpuoleisella rannalla myös useita huviloita. Pilpasuon luontokohteeseen on järveltä Yli-Korkiakankaan ja Ali-Korkiakankaan välissä kulkevaa polkua vain reilu kilometri. Järvelle on nelisen kilometriä pitkä tieyhteys yhdystie 8300:lta. Tie jatkuu järven eteläpuolitse Miehonsuo-nimiselle turvetuotantoalueelle.


title: DFV-Supercup

text: DFV-Supercup (myös Pokal des Deutschen Sportechos) oli kerran järjestetty jalkapallocup, joka järjestettiin Itä-Saksassa. Cupissa kohtasivat DDR-Oberligan mestari, sekä FDGB-Pokalin voittaja. Cupin ottelu pelattiin 5. elokuuta 1989 Cottbusin Stadion der Freundschaftilla.


title: DFV-Supercup

text: Cup toimi pelikauden aloituksena, mutta kauden 1990–1991 alussa ottelua ei enää järjestetty.


title: Hormoonit valloillaan

text: Hormoonit valloillaan on vuonna 1948 valmistunut Orvo Saarikiven ohjaama suomalainen elokuva, joka perustuu Armas J. Pullan romaaniin. Siinä nahjusmainen tehtaanjohtaja kokeilee puosuliini-nimistä hormonilääkettä, minkä seurauksena hän alentuu lapsen tasolle. Pääosissa nähdään Hilkka Helinä ja Joel Rinne. Elokuvan tuotti Suomi-Filmi.


title: Hormoonit valloillaan

text: Elokuva muistuttaa aiheeltaan Howard Hawksin elokuvaa "Rakas, minä nuorrun", joka valmistui kuitenkin vasta 1952. Ohjaaja Saarikivi on myöhemmin todennut, että elokuva olisi saanut jäädä tekemättä.


title: Hormoonit valloillaan

text: Aikalaisarvioissa elokuva tyrmättiin tylysti: ”Suhteellisuustaju ja aistikkuus on tästä filmistä ja sen huumorista tipotiessään.” (Juha Nevalainen, Ilta-Sanomat), joskin joku pehmeämpikin arvio tuli: ”Filmin suorastaan epäsuomalaisen luistava kerronta tempaa mukaansa kriitillisemmänkin katsojan.” (Kauko Peltola, Satakunnan Kansa).


title: Hormoonit valloillaan

text: Myöhemmin 2000-luvulla Pertti Avola (Helsingin Sanomat) on luonnehtinut elokuvaa kreisikomediaksi ja siinä suhteessa lajissaan oudoksi tapaukseksi ja kiinnostavaksi kokeiluksi, mutta pitää sitä amerikkalaisiin esikuviin verrattuna toivottomana.


title: Nestorisäätiö

text: Nestorisäätiö on saimaannorpan suojelua ja siihen liittyvää tutkimustyötä edistävä ja tukeva säätiö, joka perustettiin 2002. Säätiö voi tukea myös laatokannorpan suojelutyötä sekä muuta luonnonsuojelua edistävää toimintaa. Säätiön perusti eläkkeellä ollut metsänhoitaja Arto Frey.


title: Bölkow Bo 105

text: Bölkow Bo 105 (myös Eurocopter Bo 105) on alun perin Messerschmitt-Bölkow-Blohmin (MBB) valmistama kevyt monikäyttöinen helikopteri. Malli joka on saavuttanut suosiota erityisesti sotilas- ja muussa viranomaiskäytössä. Bo 105 oli aikanaan monella tavoin vallankumouksellinen helikopteri ja toi yleiseen käyttöön monenlaisia uusia teknisiä ratkaisuja. Tällaisia olivat muun muassa nivelöimätön hiilikuiturakenteinen roottori ja laajamittainen komposiittimateriaalien käyttö myös runkorakenteessa. Se oli myös ensimmäinen kahdella kaasuturbiinivoimalaitteella varustettu siviilihelikopteri.


title: Bölkow Bo 105

text: Liittoutuneet olivat kieltäneet Lentokoneenrakennuksen Saksan liittotasavallassa vuoteen 1955 asti. Tuolloin liittotasavalta liittyi Natoon, ja uudelleenvarustautuminen alkoi laajamittaisesti. Lentokonealan yritykset olivat siihen asti joutuneet valmistamaan sekalaisia tuotteita (Suomessakin tunnettiin muun muassa Messerschmitt KR), eikä vuoksi ajanmukaista osaamista ollut. Niinpä sen hankkiminen jouduttiin aloittamaan useimmiten lisenssivalmistuksella. Lisenssivalmistukseen mahdollisuuden tarjosivat muun muassa Luftwaffen tilaamat suuret määrät Lockheed F-104 Starfighter -koneita.


title: Bölkow Bo 105

text: Entinen Messerschmitt AG:n insinööri Ludwig Bölkow ei kuitenkaan aloittanut lisenssivalmistuksella, vaan perusti heti 1955 Emil Weilandin kanssa yrityksen nimeltä Bölkow Entwicklungen KG kehittämään helikoptereita. Koska lentokoneenrakennus oli sodanjälkeisenä aikana kehittynyt ennennäkemättömällä nopeudella, saksalaiset olivat altavastaajina kilpailussa muita länsimaisia valmistajia vastaan. Bölkow näki, että läpimurtoon oli mahdollisuuksia ainoastaan tuotteella, jollaista markkinoilla ei vielä ollut. Etsitty markkinarako havaittiin kevyellä, lento-ominaisuuksiltaan hyvällä, helposti huollettavalla ja erityisesti pelastustehtäviin soveltuvalla helikopterilla, joka olisi myös ylläpitokustannuksiltaan edullinen. Liittotasavalta näki hankkeella olevan menestyksen mahdollisuuksia ja rahoitti myöntämällään lainalla siitä 60 prosenttia. Loput kulut kattoi Bölkowin yhtiö alihankkijoineen. Alihankkijat, kuten päävaihteiston valmistanut ZF, olivat hankkeessa mukana riskiä jakavina kumppaneina.


title: Bölkow Bo 105

text:
Bo 105 oli ensimmäinen helikopteri maailmassa, jossa lepatus- ja heilahdusnivelet korvattiin tarkoituksenmukaisesti räätälöidyllä hiilikuituisella roottorin tyvirakenteella. Tavanomaisen kolmen nivelen sijaan roottorin navassa on siis ainoastaan lapakulmien säätöön tarvittava sulkanivel. Uusi rakenne tarjosi mittavia etuja, roottori on kevyt, huoltotarpeeltaan vaatimaton ja sillä on erinomaiset ohjaus- ja aerodynaamiset ominaisuudet. Jopa silmukka on tämäntyyppisellä roottorilla mahdollinen.
Ensimmäinen uudenlaisella roottorilla varustettu prototyyppi suoritti 18-minuuttisen ensilentonsa 16. helmikuuta 1967 MBB:n pääkoelentäjän Wilfried von Engelhardtin ohjaamana. Kehitystyön aikana kaavailtiin helikopterin varustamista saksalaisilla MAN:n valmistamilla 375 akselihevosvoiman moottoreilla, mutta tästä luovuttiin ja sarjakoneet varustettiin monissa muissakin lentokone- ja helikopterityypeissä käytetyllä Allison 250-moottoreilla.
Jo ennen sarjavalmistuksen alkua Bölkowin yhtiö fuusioitui Messerschmitt AG:n ja perinteikkään hampurilaisen telakkayhtiö Blohm+Vossin lentokoneliiketoiminnan kanssa Saksan suurimmaksi varustelukonserniksi MBB:ksi. MBB:n helikopteriliiketoiminta yhdistyi 1992 ranskalaisen Aérospatialen kanssa nykyään Eurocopterina tunnetuksi yritykseksi. Bo 105 oli pitkään (1967–2001) tuotannossa, ja sitä nykyaikaistettiin useaan otteeseen. Viimeinen uudistus tapahtui vuonna 1992, jolloin uusittiin muun muassa roottori ja päävaihteisto. Sen tuotannon päätyttyö seuraajaksi tuli malli Eurocopter EC135, jossa myös käytettiin useita Bo 105:ssä esiteltyjä ratkaisuja.


title: Bölkow Bo 105

text: MBB Bo 105 on palvellut Suomessa pelastushelikopterina. Muun muassa ensimmäinen "Sepe" oli tyypiltään Bo 105. Sittemmin tilalle ovat tulleet Eurocopterin valmistamat mallit. Sittemmin Sepestä tuli "Ilmari", ja se palveli Savon alueella. Ouluun oli saapunut tuoreempi kopteri entisen tilalle. Ilmarin tukikohta sijaitsee Varkaudessa ja Sepen Oulussa. Nykyään molemmat ovat Eurocopter EC 135 -mallisia. Niin ikään Vaasassa palveli "Pete", ensin Bo 105, sittemmin konetyyppi vaihtunut. Muun muassa Peten toiminta ollut esillä julkisuudessa.


title: Florian Hufsky

text: Florian Hufsky (13. marraskuuta 1986 Villach, Itävalta – 16. joulukuuta 2009 Wien, Itävalta) oli itävaltalainen taiteilija ja poliittinen aktivisti, joka perusti Itävallan Piraattipuolueen kesällä 2006. Hän opiskeli graafista suunnittelua Wienin taidekorkeakoulussa, mutta teki itsemurhan ennen kuin ehti valmistua.


title: Florian Hufsky

text: Hufsky järjesti ensimmäisen kansainvälisen Piraattipuolue-tapaamisen kesäkuussa 2007.


title: Heiligenhafen

text: Heiligenhafen on kunta Schleswig-Holsteinin osavaltion itäosassa Pohjois-Saksassa. Se sijaitsee noin 60 kilometriä Lyypekistä koilliseen ja 55 kilometriä Kielistä itään. Kunta on tunnettu kylpylöistään. Kaupungissa asui 9 162 ihmistä vuoden 2016 lopussa.


title: Heiligenhafen

text: Heiligenhafen sijaitsee Schleswig-Holsteinin itäisimmässä osassa Itämereen työntyvän niemen kärjessä. Niemimaan koillispuolella on Fehmarnin saari, jonka halki kulkee yhteys Tanskaan. Saaren kautta on määrä rakentaa 20-kilometrinen tunneli Fehmarninsalmen ali Tanskan Lollandiin.


title: Heiligenhafen

text: Heiligenhafen mainitaan useissa 1200-luvun asiakirjoissa. Alun perin kaupungin nimi oli todennäköisesti Hafenstadt. Kaupunki muodostettiin vuosina 1249–1259 seuraavista kylistä: Helerikendorp, Tulendorp, Kerstinbuerfeld, Küsdorp ja Vrysgard. Ei tiedetä tarkkaan, milloin Heiligenhafen sai kaupunkioikeudet. Sen oletetaan tapahtuneen 1200-luvun puolivälissä.


title: Heiligenhafen

text: Vuonna 1320 Heiligenhafen kärsi tulvasta. Viisi vuotta myöhemmin kaupungin talous alkoi kukoistaa. Tuolloin kreivi Johann III myönsi sen vientituotteille verovapauden, jonka seurauksena kaupungista kehittyi talousalueensa johtava vientisatama. Seuraavina vuosisatoina Heiligenhafenissa elettiin Tanskan kuninkaan alaisuudessa.


title: Heiligenhafen

text: Vuoden 1391 suurpalo tuhosi Heiligenhafenin lähes täysin. Vuonna 1428 kaupungin hävitti tanskalaiskuningas Erik VII. Sen jälkeen seurasi rauhan ja edistyksen aika, joka katkesi kolmikymmenvuotiseen sotaan. Vuosina 1627–1630 raivonnut rutto vei kaupungin perikadon partaalle. Seuraavina vuosikymmeninä heiligenhafenilaisia koettelivat sodat, suurpalot ja tulvat. Paremmat ajat koittivat vuonna 1720. Heiligenhafen selvisi melko vähällä Schleswig-Holsteinissa käydyistä sodista. Vuonna 1938 Heiligenhafenista tehtiin varuskuntakaupunki ja toisen maailmansodan jälkeen kaupungin alueella pidettiin saksalaisia sotavankeja. Pakolaisten vyöry Itä-Saksasta kasvatti Heiligenhafenin väkiluvun 3 500:sta 10 700:aan. Uusille asukkaille piti rakentaa kunnon asunnot parakkien tilalle. Kaupunki laajeni huomattavasti, mutta vanhakaupunki katuineen ja toreineen säilytettiin ennallaan.


title: Heiligenhafen

text: Heiligenhafenin keskipiste on vanhakaupunki ja sen tanskalaisvaikutteinen, 750 vuotta vanha kirkko (Stadtkirche). Raatihuone on vuodelta 1882. Kaupungintori uudistettiin vuonna 1992. Ydinkeskustassa ja satama-alueella on lukuisia hyvin säilyneitä taloja menneiltä vuosisadoilta.


title: Heiligenhafen

text: "Große Bürgergilde zu Heiligenhafen" kuuluu Saksan vanhimpiin kiltoihin. Se viettää vuosijuhliaan kesäkuisin.


title: Heiligenhafen

text: Heiligenhafenin talouselämälle keskeisiä ovat kylpylätoiminta ja kalastus. Kaupungissa sijaitsee myös suuri psykiatrinen sairaala ja tanskalaisia matkailijoita houkutellaan edullisella alkoholilla.


title: Heiligenhafen

text: Heiligenhafen sijaitsee moottoritie A 1:n koillisessa päätepisteessä (liittymä Heiligenhafen-Mitte). Lähin rautatieasema sijaitsee läheisessä Großenbroden kunnassa. Oldenburg in Holsteinissa sijaitsee puolestaan lähin kaukoliikenteen asema.


title: Heiligenhafen

text: Heiligenhafenissa on syntynyt muun muassa kirjailija Wilhelm Jensen (1837–1911). Kirjailija Theodor Storm (1817–1888) oleskeli paikkakunnalla vuonna 1881. Hän sijoitti teoksensa "Hans und Heinz Kirch" tapahtumat Heiligenhafeniin.


title: These Foolish Things (Remind Me of You)

text: ”These Foolish Things (Remind Me of You)” on musiikkikappale vuoden 1936 brittiläisestä musikaalista "Spread It Abroad". Kappaleen sävelsi Jack Strachey ja sanoitti Eric Maschwitz, joka mahdollisesti sotaa edeltäneen saksalaisvastaisuuden pelossa käytti salanimeä Holt Marvell. Amerikkalainen Harry Link listataan myös toisinaan yhdeksi kappaleen tekijöistä, mutta tämän rooli lienee ollut sovittaa kappale Yhdysvaltain markkinoita varten. Ranskalainen näyttelijä Jean Sablon, jonka oli alun perin pitänyt esittää kappale "Spread It Abroadissa", nauhoitti vuonna 1936 ranskankielisen version nimellä ”Ces petites choses”.


title: These Foolish Things (Remind Me of You)

text: Laulun surumieliset sanat kuvaavat menetetystä rakkaudesta muistuttavia yksinkertaisia asioita.


title: These Foolish Things (Remind Me of You)

text: Kappaleesta on tullut suosittu jazzstandardi. Yhden arvostetuimmista jazzversioista lauloi Billie Holiday pianisti Teddy Wilsonin orkesterin säestämänä vuonna 1936. Saksofonisti Lester Young äänitti vuonna 1952 oman versionsa yhdessä Oscar Petersonin trion kanssa. Young korvasi alkuperäisen melodian lähes kokonaan, ja musikologi André Hodeirin mukaan Youngin luova panos olisi oikeuttanut julkaisemaan tämän version kokonaan itsenäisenä sävellyksenä. Kappaleet ovat levyttäneet myös muun muassa Benny Goodman, Kenny Burrell, Chet Baker, Thelonious Monk, Ella Fitzgerald ja Frank Sinatra.


title: Ozerki

text: Ozerki () on historiallinen kaupunginosa Pietarissa Venäjällä. Se sijaitsee kaupungin pohjoisosassa Suomeen johtavan rautatien varrella (Ozerkin asema). Pohjoisessa Ozerki rajoittuu Suvalaan ja etelässä Udelnajaan.


title: Ozerki

text: Rautatien valmistuttua 1870-luvun alussa seudulle syntyi huvila-asutusta. Ozerkin eteläosa liitettiin Leningradiin vuonna 1930 ja koko paikkakunta vuonna 1963. 1970-luvulta lähtien sinne on rakennettu suuria lähiöitä.


title: Kunstkamera

text: Kunstkamera () on barokkityyliä edustava rakennustaiteen muistomerkki Pietarin keskustassa Venäjällä. Nimitystä käytetään myös rakennuksessa toimivasta Venäjän tiedeakatemian Pietari Suurelle nimetystä antropologian ja etnografian museosta.


title: Kunstkamera

text: Pietari Suuren vuonna 1714 perustama Kunstkamera (, ”harvinaisuuksien museo”) oli Venäjän ensimmäinen julkinen museo. Se sai alkunsa tsaarin henkilökohtaisista kokoelmista sekä Moskovassa säilytetyistä anatomian ja eläintieteen kokoelmista. Museon nopeaa kehitystä edistivät Pietari Suuren asetukset, joiden mukaan Kunstkameraan tuli toimittaa kaikki erikoiset ja harvinaiset esineet. Vuonna 1724 museo liitettiin Venäjän tiedeakatemian yhteyteen.


title: Kunstkamera

text: Kikinin talossa säilytetyt Kunstkameran kokoelmat avattiin yleisölle vuonna 1719. Vuosina 1718–1734 rakennettiin Nevan rannalla lähellä Vasilinsaaren itäkärkeä sijaitseva museorakennus, jonka ovat suunnitelleet arkkitehdit Georg Johann Mattarnovy, Nikolai Gerbel, Gaetano Chiaveri ja Mihail Zemtsov. Rakennus koostuu kahdesta samankaltaisesta siivestä, joita yhdistävässä keskiosassa ja sen yläpuolella kohoavassa tornissa sijaitsi anatominen leikkaussali ja observatorio. Savva Tševakinski rakensi Kunstkameran uudelleen vuonna 1747 sattuneen tulipalon jälkeen. Tornin yläosa entistettiin vuosina 1947–1948.


title: Kunstkamera

text: Entisen Neuvostoliiton ulkopuolella asuvia kansoja esittelevän etnografisen museon lisäksi rakennuksessa toimii Mihail Lomonosoville omistettu museo. Kunstkameran anatomiset kokoelmat ja joukko Pietari Suurelle kuuluneita esineitä on näytteillä itäisen gallerian pyöreässä salissa.


title: Kunstkamera

text: Kunstkameran osoite on Universitetskaja naberežnaja 3. Lähimmät metroasemat ovat Vasiljeostrovskaja, Nevski prospekt ja Gostinyi dvor.


title: Novoje vremja

text: Novoje vremja (, ”Uusi aika”) oli Pietarissa Venäjällä vuosina 1868–1917 ilmestynyt sanomalehti. Aluksi se ilmestyi viidesti viikossa ja vuodesta 1869 lähtien päivittäin. Vuodesta 1881 lähtien julkaistiin erillisiä aamu- ja iltapainoksia ja vuodesta 1891 kuvitettua viikkoliitettä. Lehden julkaisijoina toimivat aluksi Adam Kirkor ja N.N. Jumatov, vuosina 1872–1873 Fjodor Ustrjalov, vuosina 1873–1874 Osip Notovitš, vuosina 1874–1876 Konstantin Trubnikov, vuosina 1876–1912 Aleksei Suvorin ja vuodesta 1912 Suvorinin kustannusliike.


title: Novoje vremja

text: Vuosina 1872–1873 Novoje vremja edusti liberaalia linjaa. Myöhemmin se tuli tunnetuksi yhtenä konservatiivien pää-äänenkannattajista. Bolševikit lakkauttivat lehden marraskuussa 1917.


title: Novoje vremja

text: Vuodesta 1943 lähtien Moskovassa julkaistiin Novoje vremja -nimistä aikakauslehteä venäjäksi, englanniksi, ranskaksi ja eräillä muilla kielillä.


title: Perinneympäristö

text: Perinneympäristö voi tarkoittaa seuraavia:


title: Sokeat johdattaa

text: Sokeat johdattaa on funk -tyylistä hip hopia soittavan Koivuniemen Herrat -yhtyeen ensimmäinen studioalbumi, joka julkaistiin 28. huhtikuuta 2010 3rd Rail Musicin kautta. Kappaleesta "Istu alas" on julkaistu musiikkivideo.


title: Sabrina (etunimi)

text: Sabrina on naisen etunimi. Nimen on arveltu johtuvan Walesin Severn-joen nimestä, johon liittyy Geoffery Monmouthilaisen tunnetuksi tekemä tarina hukkuneesta prinsessasta. Suomessa on Väestörekisterikeskuksen mukaan vuoden 2009 loppuun mennessä Sabrina-nimi annettu 349 henkilölle. Etunimi muodossa "Sabriina" on annettu noin 30 henkilölle.


title: Sabrina (etunimi)

text: Sabrina on myös portugalilaisen laulaja Teresa Villa-Loboksen taiteilijanimi.


title: Boomtown

text: Boomtown tai Boom Town voi tarkoittaa ainakin seuraavia:


title: Porin urheilutalo

text: Porin urheilutalo on Porissa, Kuninkaanhaan kaupunginosassa sijaitseva urheilurakennus. Urheilutaloa käyttävät kotihallinaan muun muassa salibandyseura FBT Karhut sekä FC Jazzin ja Musan Salaman futsaljoukkueet. Porin urheilutalossa on pelattu myös futsal- ja lentopallomaaotteluita.


title: Porin urheilutalo

text: Rakennukseen kuuluu mm. 23,2 x 43,7 m kokoinen palloilusali.


title: Team Tour

text: Team Tour on mäkihypyn kiertue, jossa maat kilpailevat joukkueina. Kiertue sisältää neljä osakilpailua, joista kaksi on henkilökohtaisia ja kaksi joukkuekilpailuja. Näistä kilpailuista lasketaan maiden kilpailijoiden pisteet yhteen ja se maa, joka on saavuttanut eniten pisteitä voittaa.


title: Team Tour

text: Team Tour debytoi maailmancupissa kaudella 2008–2009 ja oli jo silloin menestys. Kilpailun historian aikana on kilpailtu viisi kilpailukiertuetta ja Team Tour onkin uusin kaikista kiertueista.


title: Loviisan liikuntahalli

text:
Loviisan liikuntahalli on Loviisassa sijaitseva urheilurakennus. Salibandyliiga-seura
Loviisan Tor käyttää liikuntahallia kotihallinaan.


title: Loviisan liikuntahalli

text: Rakennukseen kuuluu muun muassa 976 m kokoinen palloiluhalli.


title: Vaasan ammattiopisto

text: Vaasan ammattiopisto- Vasa yrkesintitut (VAO) on Vaasassa sijaitseva toisen asteen ammatillinen oppilaitos. Ammattiopistolla on kaksi toimipistettä: Hansa-kampus Ruutikellarintie 2–4:ssa ja Sampo-kampus Sepänkyläntie 16:ssa.


title: Vaasan ammattiopisto

text: Vaasan ammattiopiston laaja koulutustarjonta koostuu tekniikan, liiketalouden ja viestinnän sekä hoiva- ja palvelualojen ammatillisista perustutkinnoista. Oppilaitos on virallisesti kaksikielinen (suomi/ ruotsi), mutta koulutusta järjestetään myös englannin kielellä.


title: Vaasan ammattiopisto

text: Oppilaitos on aloittanut toimintansa 1.8.2000, kun Vaasan liiketalous- ja hotelli-instituutti, Vaasan ammattioppilaitos ja Vaasan sosiaali- ja terveysalan oppilaitos yhdistyivät. Oppilaitoksen ylläpitäjä on Vaasan kaupunki. Oppilaitoksen rehtorina toimii VTM Åsa Stenbacka.


title: Vaasan ammattiopisto

text: Vaasan ammattiopistossa opiskelee n. 2000 nuorta, jotka haluavat toteuttaa itseään käytännön ammateissa. Opiskelijoiden – tulevaisuuden ammattilaisten – lisäksi oppilaitos palvelee alueen elinkeinoelämää. Läheinen yhteistyö työelämän ja alueen muiden oppilaitosten kanssa varmistavat koulutuksen korkean tason sekä asianmukaiset tilat ja laitteet todellisten työelämätaitojen hankkimiseen.


title: Vaasan ammattiopisto

text: Vaasan ammattiopisto järjesti TaitajaMästare-ammattitaitokilpailut vuonna 2009. Vaasan ammattiopiston opiskelijat osallistuvat vuosittain aktiivisesti ammattitaitokilpailuihin.


title: Vaasan ammattiopisto

text: Ammattiin opiskelevien kulttuurikilpailut, SAKUstars 2014, Vaasan ammattiopisto järjesti huhtikuussa 2014.


title: Vaasan ammattiopisto

text: Oppilaitoksen yhteydessä toimii opetusravintola Silveria (Ruutikellarintie 4). Ruutikellarintie 2:ssa on liikuntahalli, jossa monet vaasalaiset sisäpalloiluseurat kuten esim. Woodcutters pelaavat ottelunsa.


title: Vaasan ammattiopisto

text: Tekniikan koulutusyksikkö 1225, palvelut-koulutusyksikkö 638, yhteensä 1863.


title: Tähtihalli

text:
Tähtihalli on Uudessakaarlepyyssä sijaitseva urheilurakennus. Mm. salibandyseura
Blue Fox käyttää Tähtihallia kotihallinaan.


title: Tähtihalli

text: Tähtihallin katsojakapasiteetti on 500 katsojaa.


title: Thunderbolt (verkkosivusto)

text: Thunderbolt on Philip Mortonin vuonna 2000 perustama itsenäinen videopeleihin keskittynyt verkkosivusto. Sivua ylläpitävät useat eri vapaaehtoiset henkilöt, jotka ovat kirjoittaneet tähän asti yli 1,800 uutisartikkelia ja 1,500 peliarvostelua.


title: Saari-Kämä

text: Saari-Kämä on kylä Rovaniemen kaupungissa. Se sijaitsee noin 45 kilometrin päässä kaupungin keskustasta kantatien 78 varressa. Saari-Kämässä on paljon pieniä järviä ja lampia. Saari-Kämän postinumero on 97680.


title: TP-Kaarle

text: TP-Kaarle on kokkolalainen futsalin erikoisseura, joka on pelannut Suomen korkeimmalla sarjatasolla Futsal-liigassa 2010-2013.


title: Topografikunta

text: Topografikunta (lyhenne TopK) on muun muassa Puolustusvoimien kartoitustoiminnasta vastaava entinen itsenäinen joukko-osasto ja sotilaslaitos. Se perustettiin alun perin vuonna 1918.


title: Topografikunta

text: Laitos on toiminut Helsingin Pasilassa ja myöhemmin Espoon Kilossa. Nykyisin se on osa Puolustusvoimien Tiedustelukeskusta Espoon Kilossa. Se sulautettiin keskukseen 1.1.2007.


title: Topografikunta

text: Laitos vastaa myös puolustushallinnon paikkatietotoiminnasta ja hoitaa myös Suomen Open Skies -toimintaan (Avoin taivas -sopimus) liittyviä tehtäviä.


title: Topografikunta

text: Siihen kuuluu myös oma kartta- ja kirjapaino Topografikunnan Karttapaino (aikaisemmin Yleisesikunnan Topografikunnan paino).


title: Topografikunta

text: Laitoksen perinteitä vaalii ja vanhojen topografikuntalaisten yhteydenpitoa hoitaa Topografikunnan kilta.


title: Topografikunta

text: Topografikunta viettää vuosipäiväänsä 24. maaliskuuta samana päivänä vuonna 1812 perustetun Haapaniemen kenttämittauskoulun kunniaksi. Topografikunnan kunniamarssi on Armas Järnefeltin säveltämä ”Topografimarssi”.


title: Topografikunta

text: 1940-luvulla, tarkemmin vuoteen 1944 saakka, Suomessa toimi myös useita kenttäkarttavarikoita sekä Saarijärven Kolkanlahdella Keskuskarttavarikko. Valvontakomission määräyksen myötä merkittävä osa niiden karttavarannoista toimitettiin sodan jälkeen Neuvostoliittoon.


title: Topografikunta

text: Laitoksen nimi oli vuoteen 1952 saakka Puolustusvoimain Pääesikunnan Topografinen osasto.


title: Tenderly

text: ”Tenderly” on yhdysvaltalainen popkappale vuodelta 1946. Sen sävelsi pianisti Walter Gross ja sanoitti Jack Lawrence. Ensimmäisen äänitteen nauhoitti Sarah Vaughan aviomiehensä ja managerinsa George Treadwellin ja tämän orkesterin kanssa vuonna 1947. Trumpetisti ja orkesterinjohtaja Randy Brooksin versiota vuodelta 1947 myytiin yli miljoona kappaletta. Samoin Rosemary Clooneyn äänite vuodelta 1952 on ylittänyt miljoonan myydyn kappaleen rajan.


title: Tenderly

text: Kanadalainen pianisti Oscar Peterson nauhoitti ensimmäisen jazzsovituksen kappaleesta vuonna 1950. Sittemmin kappale on muodostunut standardiksi, ja sen ovat levyttäneet muun muassa Bill Coleman, Don Byas, Johnny Hodges, Lester Young ja Bill Evans.


title: What’s New?

text: ”What’s New?” on Bob Haggartin säveltämä ja Johnny Burken sanoittama musiikkikappale. Haggart, joka soitti kontrabassoa Bob Crosbyn orkesterissa, sävelsi kappaleen instrumentaalina vuonna 1938 erityisesti yhtyeen trumpetisti Billy Butterfieldiä ajatellen, ja yhtye nauhoittikin kappaleen heti nimellä ”I’m Free”. Seuraavana vuonna Johnny Burke pyydettiin kirjoittamaan sävellykseen sanat, ja kappale sai nykyisen nimensä. Orkesterinjohtaja Crosby ehdotti Burkelle, että sanoissa käytettäisiin runollisen kielen sijasta tavallisempaa, keskustelevaa kieltä: ”Mitä uutta? Miten menee? Jotain sellaista.” Burke kirjoitti sanat keskusteluksi sattumalta kadulla kohtaavien entisten rakastavaisten välillä, ottaen kuitenkin mukaan vain toisen osapuolen repliikit.


title: What’s New?

text: Australialainen laulaja Catherine O’Brien kirjoitti lauluun uudet sanat vuoden 1996 albumilleen "LA or Busk". O’Brienin version nimi oli alkuperäisen sävellyksen tavoin ”I’m Free”.


title: Dmitri Tsvetkov

text: Dmitri Tsvetkov tarkoittaa seuraavia henkilöitä:


title: Jazz at Massey Hall

text: Jazz at Massey Hall on arvostettu jazz-livealbumi, jonka äänitti The Quintet -nimellä esiintynyt kvintetti 15. toukokuuta 1953 Toronton Massey Hallissa. Yhtye koostui tuon ajan jazzin suurimmista nimistä: Dizzy Gillespie, Charlie Parker, Bud Powell, Charles Mingus ja Max Roach. Konsertti oli ainoa kerta kun nämä viisi miestä esiintyivät yhdessä ja jäi Parkerin ja Gillespien viimeiseksi yhteiseksi nauhoitteeksi. Parker soitti Grafton-muovisaksofonia konsertissa; hänen nimeään ei voitu sopimussyistä painaa alkuperäiseen albumiin, joten hänet merkittiin kansilehteen nimellä ”Charlie Chan”. (Nimi oli viittaus fiktiiviseen salapoliisi Charlie Chaniin ja saksofonistin vaimoon Chan Parkeriin.) Äänite julkaistiin alun perin Mingusin levy-yhtiö Debut Recordsin kautta Toronto New Jazz Societyn tekemästä taltioinnista. Mingus vei nauhoituksen New Yorkiin, jossa hän ja Roach dubbasivat alkuperäisessä nauhoitteessa heikoiksi jääneet bassoraidat uudestaan ja vaihtoivat Mingusin soolon ”All the Things You Are” -kappaleessa.


title: Jazz at Massey Hall

text: Toronto New Jazz Societyn alkuperäinen suunnitelma oli ollut, että muusikot jakaisivat levyn tuotot. Konsertin yleisö jäi kuitenkin niin pieneksi, että yhdistys ei pystynyt edes maksamaan muusikoiden palkkioita. Vain Parker onnistui lunastamaan korvaukseksi saamansa šekin, ja Gillespie valitti ettei hän nähnyt palkkiotaan ”vuosikausiin”.


title: Jazz at Massey Hall

text: Vuonna 2004 albumista ilmestyi uusi versio, joka sisältää koko konsertin ilman Mingusin myöhemmin tekemiä dubbauksia. Uuden version nimi on "Complete Jazz at Massey Hall".


title: Jazz at Massey Hall

text: "Jazz at Massey Hall" valittiin Grammy Hall of Fameen vuonna 1995. Se kuuluu National Public Radion ”jazzin peruskirjastoon”. Joissakin territorioissa konserttitaltiointia mainostettiin ”suurimpana jazzkonserttina koskaan”.


title: Jazz at Massey Hall

text: Vol. 1 (Debut DLP-2)Vol . 3 (Debut DLP-4)Albumi Powellin, Mingusin ja Roachin soittamista trioesityksistä julkaistiin myös levyn yhteydessä (ks. raidat 6–11 yllä).


title: Dmitri Tsvetkov (vatjalainen)

text: Dmitri Tsvetkov () (30. elokuuta 1890 – 26. elokuuta 1930) oli vatjalainen opettaja ja kielitieteilijä.


title: Dmitri Tsvetkov (vatjalainen)

text: Tsvetkov syntyi Joenperässä. Hänen isänsä oli Pavel Grigorjevitš ja äitinsä Agafja Illarionovna. Tsvetkov opiskeli lukiossa Pietarissa vuosina 1914–1916 ja työskenteli sen jälkeen jonkin aikaa venäjän kielen opettajana Väikylässä. Tämän jälkeen hän opiskeli Tarton yliopistossa ja oli näin yksi harvoista vatjalaisista, jotka hankkivat korkeamman koulutuksen. Tämän jälkeen hän palasi Joenperään ja työskenteli siellä opettajana ja sen ohella vatjan kielen parissa. Hän kehitteli vatjalle kirjakieltä sekä kyrilliset aakkoset, käänsi vatjaksi Anton Tšehovin lastenkirjan "Vankan" ja koosti kotikylänsä vatjan kielen murteen sanaston. Tämän lisäksi hän keräsi etnografista aineistoa vatjalaisten tavoista ja perinteistä.


title: AGS-17

text: AGS-17 "Plamja" (, ’liekki, lieska’) on neuvostoliittolais-venäläinen 30 mm kranaattikonekivääri. AGS on lyhennys sanoista "avtomatitšeski granatomjot stankovyi" () eli ”automaattinen kranaatinheitin, jalustalla”.


title: AGS-17

text: AGS-17:n kehitystyö aloitettiin Tulassa Neuvostoliitossa vuonna 1967. Suunnittelutyön aloittamiseen vaikuttivat ilmeisesti Neuvostoliiton ja Kiinan väliset rajaselkkaukset sekä vietnamilaisten kommunistijoukkojen kokemukset yhdysvaltalaisia Mk 19 -kranaattikonekiväärein varustettuja joukkoja vastaan käydyistä taisteluista. Kranaattikonekiväärin ajateltiin olevan erittäin tehokas ase massamaista jalkaväkitaktiikkaa käyttäviä kiinalaisjoukkoja vastaan. Ensimmäiset 30 mm kranaattikonekiväärit saatiin koekäyttöön vuonna 1969, ja massatuotanto voitiin aloittaa Molotin tehtailla 1971.


title: AGS-17

text: Kranaattikonekiväärin pääosat ovat: varsinainen ase AG-17, kolmijalka SAG-17 ja suuntain PAG-17. Aseella voidaan ampua sekä sarja- että kertatulta. AGS-17:n toimintaperiaate on suljetulta lukolta ampuva massasulku, eli lukko pysyy laukaisutapahtuman ajan kiinni ainoastaan oman inertiansa avulla. Ase on vyösyöttöinen. Aseeseen kiinnitettävään vyölippaaseen mahtuu 30 patruunan vyö, mutta ensimmäinen vyölenkki on jätettävä aseen lataamisen mahdollistamiseksi tyhjäksi, joten ammustäyttö on 29 patruunaa. Aseella voidaan ampua suorasuuntaustulta 700 metriin asti ja epäsuoraa tulta 1 700 metriin.Lisäksi on olemassa uudempia, paranneltuja VOG-30-laukauksia. VOG-17M ja VOG-30:tä vanhempia VOG-17-patruunoita on myös olemassa. Ne eroavat VOG-17M:stä siten, että niissä käytetään VMG-iskusytytintä, jossa ei ole itsetuhomekanismia.


title: Runoilijan talossa

text: Runoilijan talossa on suomalaisen kirjailija ja runoilija Helena Sinervon vuonna 2004 julkaistu romaani. Kirja kertoo runoilija Eeva-Liisa Mannerin elämästä.


title: Runoilijan talossa

text: Kirja oli ilmestyessään arvostelumenestys ja Sinervolle myönnettiin teoksesta Finlandia-palkinto vuonna 2004.


title: RTÉ 2fm

text: RTÉ 2fm on irlantilaisen Raidió Teilifís Éireannin valtakunnallinen radiokanava, joka lähettää pääasiassa musiikkia. Se aloitti lähetyksensä 31. toukokuuta 1979. Kanava tunnetaan muun muassa siitä, että se on kolmenkymmenen vuoden ajan esittänyt ensimmäisenä U2-yhtyeen uudet singlet.


title: Ystävän muotokuva

text: Ystävän muotokuva on suomalaisen kirjailija ja runoilija Pentti Holapan vuonna 1998 julkaistu romaani. Kirja kertoo usean vuosikymmenen ajan kestävästä kahden miehen intohimoisesta suhteesta.


title: Ystävän muotokuva

text: Kirja oli ilmestyessään arvostelumenestys ja Holapalle myönnettiin teoksesta Finlandia-palkinto vuonna 1998. Suomen lisäksi Ystävän muotokuva on käännetty myös saksaksi ja ranskaksi.


title: Sentica Partners

text: Sentica Partners on suomalainen pääomasijoitusyhtiö, joka keskittyy pieniin ja keskisuuriin kotimaisiin yrityksiin (liikevaihto tyypillisesti 10–100 miljoonaa euroa). Sentica tekee enemmistösijoituksia. Yritys hallinnoi yli 300 miljoonan euron pääomia. Sijoittajina ovat pääasiassa suomalaiset institutionaaliset sijoittajat sekä eurooppalaiset rahastojen rahastot.


title: Sentica Partners

text: Sentica Partnersilla on toimistot Helsingissä, Kuopiossa ja Tampereella. Yrityksen omistavat sen seitsemän partneria.


title: Sentica Partners

text: Sentica on rakentunut 1980-luvulla perustettujen ensimmäisten alueellisten kehitysrahastojen, Pikespo Investin (Pirkanmaan alueen kehitysrahasto, perustettu 1984) ja Savon Teknian (Pohjois-Savon alueen kehitysrahasto, p. 1988) ympärille.


title: Sentica Partners

text: Vuosina 1996–97 perustettiin Sentio Invest –hallinnointiyhtiö, jonne siirrettiin Pikespo Investin työntekijät. Vuonna 1998 Sentio ja Savon Teknia siirtyivät Suomen itsenäisyyden juhlarahasto Sitran omistukseen. 2000-luvun alussa nämä yksityistettiin ja 2004 ne yhdistyivät Sentica Partnersiksi. Seuraavana vuonna Sentica päätti keskittyä kasvurahoitukseen ja omistusjärjestelyihin, jolloin myös kerättiin yrityksen ensimmäinen buyout-rahasto. Vuonna 2007 perustettiin terveysteknologiatiimi ja kerättiin terveysteknologiarahasto.


title: Sentica Partners

text: Vuonna 2009 Sentica luopui alueellisten rahastojen hallinnoinnista. Tämä liiketoiminta myytiin avainhenkilöiden perustamalle Canelco Capitalille. Sentican buyout- ja terveysteknologiatiimit yhdistettiin samalla ja yritys rajasi toimintansa keskisuuriin ja pieniin buyout-sijoituksiin.


title: Oyo Nyimba

text: Oyo Nyimba Kabamba Iguru Rukidi IV (s. 1992) on Ugandassa sijaitsevan Toron kuningaskunnan kuningas. Hän on Länsi-Ugandassa kolmella alueella asuvien miljoonien ihmisten kulttuurillinen johtaja, joka ei ota osaa politiikkaan. Nyimba peri kruunun jo 1995 hänen isänsä kuoltua, mutta saattoi ottaa kruunun vastaan vasta tultuaan täysi-ikäiseksi. Nyimba astui virkaansa 18. huhtikuuta 2010, jolloin hänestä tuli myös maailman nuorin kuningas.


title: Vilho Pernu

text:
Vilho Johannes Pernu () oli suomalainen jääkärikapteeni. Pernu oli sotilaskoulutuksensa ensimmäisen maailmansodan aikana Saksassa saanut jääkäri. Hän sai tulikasteensa Saksan itärintamalla Misse-joella. Myöhemmin Hän osallistui talvisotaan Päämajan tiedusteluosastolla ja jatkosotaan rannikkopuolustuksen viestijoukoissa.
Pernun vanhemmat olivat asemapäällikkö Johan Adolf Pernu ja Maria Troupp. Hänet vihittiin avioliittoon ensimmäisen kerran vuonna 1932 Hilkka Wallinin kanssa ja toisen kerran vuonna 1946 Kaija Ainikki Salomäen kanssa. Hän kävi viidennen luokan Toijalan yhteiskoulua ja puolitoista lukukautta Tampereen teknillistä opistoa vuosina 1914–1916 sekä suoritti kahdeksannen luokan yksityisesti Helsingin suomalaisessa lyseossa, josta hän kirjoitti ylioppilaaksi vuonna 1926. Hän kävi myös opintomatkalla Skandinavian maissa, Englannissa, Ranskassa, Italiassa, Sveitsissä ja Itävallassa. Hän kävi Reserviupseerikoulun vuonna 1926.


title: Vilho Pernu

text: Pernu liittyi vapaaehtoisena Saksassa sotilaskoulutusta antavan Jääkäripataljoona 27:n pioneerikomppaniaan 21. maaliskuuta 1916. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Schmardenissa sekä Aa-joella. Hänet siirrettiin 8. maaliskuuta 1917 sairauden takia pataljoonan täydennysjoukkoon, josta hänet laskettiin 13. maaliskuuta 1917 edelleen siviilitöihin Saksaan. Hän toimi pataljoonan täydennysjoukon työ- ja huoltotoimistossa Hampurissa ennen siviilitöihin lähtöään.


title: Vilho Pernu

text: Pernu palveli ensimmäisen maailmansodan jälkeen vuosina 1918-1919 Suomen pääkonsulinviraston sihteerinä Hampurissa ja vuoden 1920 Suomen kauppatoimiston ensimmäisenä sihteerinä Berliinissä aina siihen saakka kun toimisto lakkautettiin. Vuodesta 1921 alkaen hän toimi liikealalla, muun muassa Krause S. Co:n palveluksessa Wienissä ja pääkonsuli Mauno Nordbergin toimistossa Pariisissa vuonna 1922. Hän palasi takaisin Suomeen vuonna 1922 ja toimi sen jälkeen kirjeenvaihtajana Tornator osakeyhtiössä Imatralla vuoteen 1923 saakka, jolloin hän siirtyi Viipurin sähkö- ja koneliike oy:n palvelukseen konttoripäälliköksi. Vuonna 1924 hän siirtyi sähkölaitoksen isännöitsijäksi Elisenvaaraan ja työskenteli yhtiössä vuoteen 1925 saakka.


title: Vilho Pernu

text: Pernu astui armeijan palvelukseen 1. heinäkuuta 1925 vääpelin arvolla ja hänet sijoitettiin muonitusmestariksi Radiopataljoonaan. Hänet määrättiin 7. joulukuuta 1926 Radiopataljoonan 2. komppanian nuoremmaksi upseeriksi. Hän toimi pataljoonan rahastonhoitajana 30. lokakuuta 1926 – 8. kesäkuuta 1927 välisen ajan ja aseupseerina 17. kesäkuuta – 29. elokuuta 1927 välisen ajan. Pernu erosi armeijan palveluksesta 18. lokakuuta 1927 ja siirtyi Sähköosakeyhtiö Dynamon palvelukseen Helsinkiin myyntipäälliköksi ja toimi tehtävässä vuoteen 1929 saakka. Myöhemmin hän työskenteli kirjanmyyntitoimiston johtajana ja myyntipäällikkönä Helsingissä vuosina 1930–1933 ja Loviisan kalastus oy:n konttoripäällikkönä vuosina 1934–1935, Vuonna 1936 hän siirtyi Arvi A. Karisto oy:n palvelukseen myyntipäälliköksi Hämeenlinnaan. Vuodesta 1937 alkaen hän toimi liikemiehenä Helsingissä.


title: Vilho Pernu

text: Pernu osallistui talvisotaan toimistoupseerina Päämajan tiedusteluosastolla. Välirauhan aikana hän toimi aluksi samoissa tehtävissä, kunnes hänet siirrettiin myöhemmin Valtion tiedotuskeskuksen kuunteluosastolle. Jatkosodan puhjettua hänet siirrettiin pataljoonan komentajan apulaiseksi Viestikoulutuskeskuksen 1. pataljoonaan. Myöhemmin hän toimi Viestikomppanianpäällikkönä Laatokan Rannikkoprikaatissa vuoteen 1942 saakka, jolloin hänet vapautettiin sotapalveluksesta. Hänet on haudattu Helsingin Maunulan uurnalehtoon. Pernu on julkaissut teoksen "Nuoret ostajat" vuonna 1937.


title: Vilho Pernu

text: Pernu toimi Suomen radiotehtailijain ja radiokauppiaiden liiton sihteerinä vuonna 1929 ja oli Suomen Kirjakauppalehden Libron osaston toimituskunnan jäsenenä vuodesta 1937 alkaen.


title: RTÉ lyric fm

text: RTÉ lyric fm on irlantilaisen Raidió Teilifís Éireannin valtakunnallinen radiokanava, joka lähettää pääasiassa klassista musiikkia. Kanava aloitti toimintansa 1. toukokuuta 1999. Kanavalla on myös samanniminen levymerkki, joka on ainoa klassisen musiikin levymerkki Irlannissa.


title: Erkki Partanen (jääkäri)

text: Erkki Arvo Ilmari Partanen () oli suomalainen jääkärivänrikki. Hän oli sotilaskoulutuksensa ensimmäisen maailmansodan aikana Saksassa saanut jääkäri. Hän sai tulikasteensa Saksan itärintamalla Misse-joella. Myöhemmin hän osallistui Suomen sisällissotaan joukkueenjohtajana.


title: Erkki Partanen (jääkäri)

text: Partasen vanhemmat olivat maanviljelijä Henrik Partanen ja Edla Amanda Karjelin. Hän kävi seitsemän luokkaa Sortavalan reaalilyseota.


title: Erkki Partanen (jääkäri)

text: Partanen työskenteli maanviljelysharjoittelijana kotitilallaan Helylässä ennen liittymistään vapaaehtoisena Saksassa sotilaskoulutusta antavan Jääkäripataljoona 27:n 2. komppaniaan 28. joulukuuta 1915, josta hänet komennettiin keväällä vuonna 1916 värväystehtäviin Suomeen. Hän osallistui taisteluihin ensimmäisessä maailmansodassa Saksan itärintamalla Misse-joella ja Riianlahdella sekä Aa-joella. Suomesta palattuaan Partanen suoritti vuonna 1917 Polangenissa järjestetyn erikoiskurssin (pommarikurssi).


title: Erkki Partanen (jääkäri)

text: Hän astui Suomen armeijan palvelukseen vänrikiksi ylennettynä Saksassa 11. helmikuuta 1918 ja saapui Suomeen (Vaasaan) 25. helmikuuta 1918 jääkärien pääjoukon mukana. Hänet sijoitettiin Suomen valkoiseen armeijaan joukkueenjohtajaksi 3. Jääkärirykmentin 7. jääkäripataljoonan 2. komppaniaan, josta hänet siirrettiin 21. huhtikuuta 1918 alkaen adjutantiksi rykmentin 5. jääkäripataljoonaan. Partanen osallistui sisällissodan taisteluihin Tampereella ja Viipurissa, jossa hän kaatui suorittaessaan yöllä 27. – 28. huhtikuuta 1918 Kelkkalan pohjoispuolella olevien vihollisvarustusten tiedustelua. Hänen ruumistaan ei koskaan löydetty ja hänet siunattiin kentälle jääneenä.


title: Mario Bermejo

text: Mario Bermejo Castanedo (s. 7. lokakuuta 1978 Santander, Espanja) on espanjalainen jalkapalloilija. Hän edustaa tällä hetkellä Espanjan Primera Divisiónissa pelaavaa Celta Vigoa ja on pelipaikaltaan hyökkääjä.


title: Mario Bermejo

text: Pelaajauransa alkuvaiheilla Bermejo pelasi kaksi ottelua maan pääsarjassa Primera Divisiónissa, toisen kotikaupunkinsa Racing Santanderissa ja toisen Athletic Bilbaossa. Hän pelasi neljässä eri joukkueessa lainalla Cultural Leonesassa, Eibarissa, Gimnásticassa ja L'Hospitaletissa ennen kuin siirtyi vuonna 2002 Recreativo Huelvaan.


title: Mario Bermejo

text: Recreativo tippui maan pääsarjasta kauden 2002–2003 jälkeen ja Bermejolla oli läpi kauden maalinteko-ongelmia. Kaudeksi 2004–2005 hän siirtyi Segunda Divisiónissa pelanneeseen Racing Ferroliin, jossa hän oli joukkueensa paras maalintekijä 25 osumallaan. Hän teki ottelussa Almeríaa vastaan neljä maalia, kun Racing Ferrol otti selvänumeroisen 6–1-voiton andalusialaisista.


title: Mario Bermejo

text: Seuraavat kaksi kautta 2005–2006 ja 2006–2007 Bermejo pelasi Segunda Divisiónissa pelanneissa Albacetessä ja Almeríassa. Jälkimmäisessä hän oli mukana, kun joukkue nousi ensi kertaa historiassaan maan pääsarjaan. Hän teki kauden aikana viisi maalia.


title: Mario Bermejo

text: Poli Ejidossa pelaamansa lainakauden 2007–2008 päätteeksi Bermejo vapautettiin sopimuksestaan, jonka jälkeen hän liittyi Xereziin kaudeksi 2008–2009. Ensimmäinen kausi sujui joukkueessa hyvissä merkeissä ja hän päätti kauden joukkueen kolmanneksi parhaana maalintekijänä 12 osumallaan. Xerez nousi kauden jälkeen myös ensimmäistä kertaa maan pääsarjaan. Bermejo teki joukkueen kanssa kaksivuotisen jatkosopimuksen.


title: Mario Bermejo

text: Xerezin visiitti pääsarjassa kesti vain kauden verran, kun se putosi kaudeksi 2010–2011 jälleen Segunda Divisióniin. Bermejo teki 12 maalia kaudella 2009–2010 ja kahdeksan maalia kaudella 2010–2011. Kaudeksi 2011–2012 hän siirtyi Celta Vigoon, jossa teki ensimmäisenä kautenaan kahdeksan maalia. Kauden päätteeksi Celta Vigo nousi maan pääsarjaan.


title: Eemeli Pehkonen

text: Eemeli Pehkonen () oli suomalainen jääkärivänrikki. Hän oli Saksassa ensimmäisen maailmansodan aikana sotilaskoulutuksen saanut jääkäri, joka sai opin yhdessä veljiensä Niilon, Matin ja Jalmarin kanssa. Pehkonen sai tulikasteensa Saksan itärintamalla Riianlahdella vuonna 1916. Myöhemmin hän osallistui Suomen sisällissotaan joukkueenjohtajana. Vielä jatkosodassa hän osallistui taisteluihin rintamajoukoissa.


title: Eemeli Pehkonen

text: Pehkoson vanhemmat olivat työmies Matti Pehkonen ja Greta Augusta Myllylä. Hän oli yksi neljästä jääkäriksi lähteneestä Pehkosten veljeksestä, joka oli yhtä suuri veljeskaarti jääkäreitä kuin Sihvoilla. Hän kävi ilta- ja käsityökoulun.


title: Eemeli Pehkonen

text:
Pehkonen työskenteli työmiehenä Kalajoella ennen liittymistään vapaaehtoisena Saksassa sotilaskoulutusta antavan Jääkäripataljoona 27:n täydennysjoukkoon 16. kesäkuuta 1916, josta hänet siirrettiin 4. lokakuuta 1916 pataljoonan pioneerikomppaniaan. Hän otti osaa taisteluihin ensimmäisessä maailmansodassa Saksan itärintamalla Riianlahdella ja Aa-joella.
Pehkonen astui Suomen armeijan palvelukseen aliupseeriksi ylennettynä Saksassa 11. helmikuuta 1918 ja saapui Suomeen (Vaasaan) 25. helmikuuta 1918 jääkärien pääjoukon mukana. Hänet sijoitettiin Suomen valkoiseen armeijaan joukkueenjohtajaksi 2. Jääkärirykmentin 12. jääkäripataljoonan 3. komppaniaan. Hän osallistui sisällissodan taisteluihin Kalevankankaalla, jossa hän haavoittui 28. maaliskuuta 1918 ja joutui hoidettavaksi Jyväskylän sotilassairaalaan.


title: Eemeli Pehkonen

text: Pehkonen määrättiin sisällissodan jälkeen 4. syyskuuta 1918 alkaen vääpeliksi Porin jalkaväkirykmentti 2:n 7. komppaniaan. Hän erosi armeijasta 11. helmikuuta 1919. Hän liittyi vuonna 1920 Suojeluskuntajärjestöön ja hänet sijoitettiin komppanianpäälliköksi Kalajoen suojeluskuntaan, jossa hän toimi vuoteen 1923 saakka.


title: Eemeli Pehkonen

text: Siviilityönään hän hoiti rakennusmestarin tehtäviä Keski-Pohjanmaalla vuosina 1919–1926, jonka jälkeen liittyi Rajavartiostoon, jossa hän palveli majoitusmestarina Lapin Rajavartiostossa vuoteen 1928 saakka.Myöhemmin hän työskenteli apulaistyönjohtajana maataloushallituksen jokiperkaustyömailla.


title: Eemeli Pehkonen

text: Pehkonen osallistui talvisotaan kotirintamatehtävissä Kalajoen suojeluskunnassa ja Jatkosodan puhjettua hänet määrättiin asealiupseeriksi Jalkaväkirykmentti 29:n 3. Konekiväärikomppaniaan (3.KKK/JR 29), jossa hän palveli vuoteen 1942 saakka, jolloin hänet vapautettiin aseellisesta palveluksesta. Hän osallistui jatkosodassa taisteluihin muun muassa Terussa, Kinnasvaaralla, Vilgassa ja Homorovitsissa. Hänet on haudattu Kalajoelle.


title: Diego Castro

text: Diego Castro Jiménez (s. 2. heinäkuuta 1982 Pontevedra, Espanja) on espanjalainen jalkapalloilija. Hän on pelipaikaltaan vasen laitalinkki.


title: Diego Castro

text: Castro aloitti uransa paikallisseura Pontevedrasta, joka pelasi Segunda División B:ssä. Vuonna 2003 hän siirtyi Málagaan, mutta pelasi pääosin seuraavat kolme kautta seuran reservijoukkueessa. Joulukuussa 2005 hän pelasi kaksi satunnaista ottelua Osasunaa ja Real Madridia vastaan.


title: Diego Castro

text: Málagan pudottua maan pääsarjasta Primera Divisiónista hän siirtyi Sporting Gijóniin, jossa hän nousi joukkueen avauskokoonpanoon jo alkuaikoinaan. Hän pelasi ensimmäisellä kaudellaan joukkueessa 38 ottelua ja teki niissä seitsemän maalia.


title: Speechless (Michael Jacksonin kappale)

text: Speechless on Michael Jacksonin kirjoittama ja tuottama kappale, joka löytyy Jacksonin vuoden 2001 "Invincible"-albumilta. Kappale julkaistiin singlenä promotarkoitukseen ”You Rock My World” -kappaleen remix-version kanssa vuonna 2001. Jackson on kertonut kirjoittaneensa kappaleen Saksassa lasten kanssa käydyn vesi-ilmapallosodan jälkeen 45 minuutissa. Hänen mukaansa "Speechless" on yksi hänen suosikkikappaleistaan "Invincible"-levyltä.


Tunisian alle 20-vuotiaiden jalkapallomaajoukkue on Tunisian jalkapalloliiton hallinnoima joukkue, joka edustaa Tunisiaa kansainvälisissä jalkapallon alle 20-vuotiaiden maajoukkuekilpailuissa. Tunisia selvisi ensimmäisen kerran alle 20-vuotiaiden MM-kisoihin vuonna 1977. Tunisian paras saavutus on vuoden 2012 alle 20-vuotiaiden Arabian mestaruus.


title: Mirage (Klaus Schulzen albumi)

text: Mirage on Klaus Schulzen studioalbumi, joka julkaistiin vuonna 1977. Sisällöltään se on hidastempoista, ambient-vaikutteista elektronista musiikkia, jonka tunnelma on monin paikoin selvästi melankolinen. Albumin alkuperäisestä julkaisusta vastasivat saksalainen Brain ja brittiläinen Island Records.


title: Mirage (Klaus Schulzen albumi)

text: Albumi on omistettu Hans Dieter Schulzelle, muusikon veljelle, joka kuoli sairauteen levyn teon aikoihin. Albumista 2000-luvulla tehdyn uudelleenjulkaisun kansilehtisessä Klaus Schulze sanoo, että veljen kohtalo luultavasti heijastuu "Miragen" musiikissa. Toisaalta albumin oli ilmeisesti muutenkin tarkoitus olla omalla tavallaan vakava ja "kylmä", koska se on Schulzen mukaan konseptialbumi, jonka perusideana oli luoda eräänlainen "elektroninen talvimaisema". Samaisessa kansilehtisessä hän kertoo myöhemmin huomanneensa, että "Miragen" heijastamia teemoja ovat "myös jääkausi, talvi, stagnaatio ja kuolema".


title: Mirage (Klaus Schulzen albumi)

text: Revisited Records -levymerkki julkaisi "Miragen" uudelleen vuonna 2005. Tuolloin mukaan lisättiin bonusraidaksi Schulzen vuonna 1976 tekemä soundtrack-kappale. Lisäksi albumin ensimmäisestä kappaleesta "Velvet Voyage" on uudelleenjulkaisulla hieman alkuperäisestä poikkeava versio.


title: Mirage (Klaus Schulzen albumi)

text: Alkuperäisen albumin kesto on noin 58 minuuttia, uudelleenjulkaisun 77:10.


title: Egyptiläinen silta

text: Egyptiläinen silta () on Fontankan ylittävä silta Pietarin keskustassa Venäjällä. Sen kautta kulkee Lomonosovin prospekti.


title: Egyptiläinen silta

text: Paikalle vuosina 1825–1826 rakennetun yksijänteisen ketjujen kannattaman riippusillan suunnittelivat Vasili Hristianovitš ja Vasili Tretter. ”Egyptiläiseen tyyliin” koristeltua siltaa reunusti neljä valurautaista sfinksiä. Silta romahti tammikuussa 1905 sotilasosaston ollessa ylittämässä sitä.


title: Egyptiläinen silta

text: Nykyinen, alkuperäisten sfinksien koristama terässilta on rakennettu vuosina 1954–1956. Sen pituus on 46,8 metriä ja leveys 27 metriä.


title: Volgan–Itämeren vesitie

text: Volgan–Itämeren vesitie () on Volgan ja Itämeren yhdistävä vesireitti ja kanavajärjestelmä Venäjällä. Se johtaa Volgalta Rybinskin tekojärven, Šeksnajoen, Valkeajärven, Kovža- ja Vytegrajokien kautta Äänisjärvelle sekä Syvärijoen, Laatokan ja Nevajoen kautta Suomenlahdelle. Reitin pituus on noin 1100 kilometriä. Ääniseltä on yhteys Vienanmeren–Itämeren kanavan kautta Vienanmerelle.


title: Volgan–Itämeren vesitie

text: Aikaisemmin "Marian kanavajärjestelmänä" () tunnettu keinotekoinen vesireitti valmistui vuonna 1810. Vuonna 1828 avattu Vienanjoen kanava yhdisti sen Suhona- ja Vienanjokien kautta Vienanmereen. Valkeajärven, Äänisen ja Laatokan eteläpuolitse kaivettiin tasapohjaisten alusten liikennöintiä helpottaneet kanavat, kuten Laatokan kanava.


title: Volgan–Itämeren vesitie

text: Aikansa teknisenä saavutuksena huomattava ja taloudellisesti merkittävä Marian kanavajärjestelmä osoittautui vanhentuneeksi 1900-luvun alussa, joten sitä alettiin suunnitella korvattavaksi uudella. Järjestelmän rakennustyöt kestivät 1960-1964 ja sen nimenä oli "V. I. Leninin Volgan–Itämeren vesitie" aina Neuvostoliiton loppuun saakka.


title: Volgan–Itämeren vesitie

text: Volgan–Itämeren vesitie käsittää viisi sulkujärjestelmää, joista neljä sijaitsee vedenjakajan pohjoispuolella ja yksi Šeksnalla. Sitä pitkin voivat kulkea 5000 tonnin alukset. Vesireittiä käytetään tavaraliikenteessä sekä Pietarista Volgalle suuntautuvassa risteilymatkailussa. Matka Tšerepovetsista Pietariin kestää 2,5–3 vuorokautta.


title: Ako

text: Ako (latinaksi "Acco") oli liiviläinen päällikkö joka taisteli Baltian ristiretkien aikana Saksalaista ritarikuntaa vastaan. Hän hallitsi alueita Livones Veinalensesin muinaismaakunnasta.


title: Ako

text: Saksalaisten saavuttua Liivinmaalle Ako kuului niihin liiviläisten johtajiin jotka kääntyivät vuonna 1203 Polotskin ruhtinaskunnan puoleen avun saamiseksi saksalaisten karkottamiseksi. Apua odotettiin myös liettualaisilta, jotka olivat olleet jo pitkään sodassa saksalaisia vastaan. Liiviläiset saivat suostumuksen avunpyyntöönsä Polotskin ruhtinas Vladimirilta. Vuonna 1206 pakanalliset liiviläiset päättivät hyökätä Riian lähistöllä olleeseen Holmen linnaan. Linna vallattiin, mutta Riikaan kohdistettu seuraava hyökkäys epäonnistui. Liiviläisten kristinuskoon kääntynyt Toreidassa hallinnut Kauppo ryhtyi sotimaan pakanallisia heimotovereitaan vastaan. Kristityt liiviläiset ja saksalaiset tekivät 150 miehen voimin hyökkäyksen Holmen linnalle ja kukistivat sen surmaten myös Akon.


title: Bill Richmond

text: Bill Richmond (5. elokuuta 1763 Cuckhold, Staten Island, New York – 29. joulukuuta 1829 Lontoo) oli yhdysvaltalainen entinen orja ja eräs menestyneimmistä nyrkkeilijöistä ajalta, jolloin ottelut käytiin paljain nyrkein.


title: Bill Richmond

text: Richmond pääsi nuorella iällä jaarli Percyn, joka toimi kenraalina Yhdysvaltain itsenäisyyssodassa, suojelukseen. Percy järjesti hänelle New Yorkissa useita otteluita brittisotilaista vastaan. Vuonna 1777 Percy vei 14-vuotiaan Richmondin Englantiin, missä hänen uransa nousi kukoistukseen. Merkittävimmät voittonsa hän saavutti George Moorea, Paddy Greeniä ja Frank Mayersia vastaan.


title: Bill Richmond

text: Richmond jatkoi uraansa myös 1800-luvun puolella. Vuonna 1803 hän kärsi kolmannen erän tyrmäystappion George Maddoxille. 8. lokakuuta 1805 hän otteli maailmanmestaruudesta brittiläistä Tom Cribbiä vastaan. Nimellä "Black Terror" tunnettu Richmond oli jo 42 vuoden ikäinen ja kymmenen kiloa kevyempi kuin 18 vuotta nuorempi vastustajansa. Ottelu kesti kaikkiaan 90 minuuttia ja päättyi Cribbin voittoon, joka seuraavassa ottelussaan kukisti haastaja Jem Belcherin 35 minuutissa.


title: Bill Richmond

text: Oteltuaan vielä harvakseltaan, Richmond lopetti uransa 55-vuotiaana vuonna 1818 päästyään rikkaisiin naimisiin. Viimeisessä ottelussaan hän voitti Jack Carterin tyrmäyksellä kolmannessa erässä.


title: Bill Richmond

text: Sittemmin Richmond ystävystyi Thomas Molineaux'n, joka niin ikään oli entinen orja Yhdysvalloista, kanssa. Richmond toimi Molineaux'n valmentajana tämän ottelussa Cribbiä vastaan. Myöhemmin hän perusti oman nyrkkeilysalin Lontooseen, missä vietti loppuelämänsä. Richmond kuoli 66-vuotiaana joulukuussa 1829.


title: Kovža

text: Kovža () on Volgan vesistöön kuuluva joki Vologdan alueen luoteisosassa Venäjällä. Sen pituus on 86 kilometriä ja valuma-alueen laajuus 5 000 neliökilometriä. Joki saa alkunsa Kovžskojejärvestä ja laskee Valkeajärveen. Sen kautta kulkee Volgan–Itämeren vesitie. Kovžan varrella sijaitsee Annenski Mostin kuntakeskus.


title: Vytegra (joki)

text: Vytegra () on Nevan vesistöön kuuluva joki Vologdan alueen luoteisosassa Venäjällä. Se saa alkunsa Matkozero-järvestä ja laskee Ääniseen. Joen pituus on 64 kilometriä ja valuma-alueen laajuus 1 670 neliökilometriä.


title: Vytegra (joki)

text: Vytegran kautta kulkee Volgan–Itämeren vesitie. Sen varrella sijaitsee Vytegran kaupunki.


title: Savisirkkunen

text: Savisirkkunen ("Haplospiza rustica") on Keski- ja Etelä-Amerikassa tavattava tangaroihin kuuluva varpuslintu.


title: Savisirkkunen

text: Kooltaan savisirkkunen on noin 13 cm. Koiras on väritykseltään harmaa. Selkä on hieman vatsaa tummempi. Siivet ovat mustat ja harmaareunaiset. Naarassavisirkkunen on selästään oliivinruskea. Rinnassa on ruskehtavia raitoja. Nokka on kartionmuotoinen ja teräväkärkinen. Valkokylkipuhkoja ("Diglossa albilatera") ja andiensirkku ("Phrygilus unicolor") muistuttavat ulkonäöltään savisirkkusta. Valkokylkipuhkoja eroaa valkoisten siivenalusten ja andiensirkku on kookkaampi ja vaaleampi.


title: Savisirkkunen

text: Keski-Amerikassa savisirkkusta tavataan Meksikosta Panamaan ulottuvalla alueella. Etelä-Amerikassa linnun elinalueet sijaitsevat laikuttaisesti Venezuelasta Boliviaan. Lajin elinympäristöä ovat kosteiden metsien pohjakerrokset ja metsien reunamaat ja pensaikkoiset aukeat. Savisirkkusen elinympäristöt sijaitsevat yleensä 1 500–2 500 metrin korkeudella merenpinnasta.


title: Savisirkkunen

text: Savisirkkuset liikkuvat yleensä pareittain tai pieninä ryhminä ja voi olla muiden lintulajien mukana sekaparvissa. Ravintonsa laji etsii maasta tai puiden lehvästön alaosista.


title: Mary Hannikainen

text: Mary Helena (Helene) Hannikainen (o.s. "Spennert", 12. tammikuuta 1901 Helsinki – 7. helmikuuta 1974 Tukholma, Ruotsi) oli suomalainen laulaja ja näyttelijä, joka esiintyi operettirooleissa ja subrettiosissa. Hänen äänialansa oli sopraano. Hän opiskeli laulua Suomessa opettajinaan Alma Fohström, Maikki Järnefelt, Heikki Klemetti ja Hanna Granfelt. Ulkomailta hän haki oppia Berliinistä 1921–1924, Pariisista 1924–1926, Budapestista ja Tukholmasta. Berliinissä häntä opettivat Julie Trebicz ja rouva Demerow, Pariisissa Delaqarriere ja W. Bernardi sekä Tukholmassa Britta von Vegesack ja Aslaug Due-Møller.


title: Mary Hannikainen

text: Laulu-uransa aikana Hannikainen oli kiinnitettynä Berliinissä Deutsches Theateriin 1921–1923 ja Grosses Schauspielhausiin, Helsingissä Ruotsalaiseen teatteriin 1924–1928, Kansallisteatteriin 1928–1932 ja 1934–1941 ja Suomalaiseen oopperaan 1932–1934 sekä Tukholmassa Oscarsteaterniin 1952–1953. Tukholmassa hän esiintyi usein muutenkin vuosina 1932–1957 ja vieraili primadonnaosissa Göteborgissa, Malmössa ja Tallinnassa. Konserttien solistina hän esiintyi 1940-luvulla Helsingissä, Tukholmassa, Oslossa, Berliinissä, Pariisissa, Zürichissä ja Lontoossa. Hannikainen lauloi pääroolin Franz Lehárin "Iloisessa leskessä" yli 400 kertaa ja Ralph Benatzkyn "Valkoisessa hevosessa" noin 300 kertaa. Muita operettien päärooleja hän esitti Emmerich Kálmánin "Sirkusprinsessassa," Kálmánin "Mustalaisruhtinattaressa" ja Paul Abrahamin "Havaijin kukassa". Hänen oopperaosiaan olivat muun muassa Giuseppe Verdin "La Traviatan" Violetta, Charles Gounod'n "Faustin" Margareta, Johann Christoph Pepuschin "Kerjäläisoopperan" Polly ja Leevi Madetojan "Pohjalaisten" Liisa.


title: Mary Hannikainen

text: Mary Hannikainen oli naimisissa vuodesta 1927 viulisti Arvo Hannikaisen kanssa tämän kuolemaan, vuoteen 1942 asti ja vuodesta johtaja Axel Wilhelm Kallenbergin kanssa. Hannikainen asui Tukholmassa vuodesta 1952 lähtien.


title: Egon Petri

text: Egon Petri (23. maaliskuuta 1881 Hannover, Saksa – 27. toukokuuta 1962 Berkeley, Yhdysvallat) oli alankomaalaista syntyperää oleva saksalainen pianisti ja opettaja, joka oli elämänsä loppuvuosikymmenet Yhdysvaltain kansalainen. Hän aloitti viuluopinnot viisivuotiaana. Häntä opetti aluksi oma isä, joka silloin oli Leipzigin Gewandhaus-orkesterin konserttimestari. Perhe muutti 1889 Berliiniin, jossa Petri opiskeli pianonsoittoa opettajanaan Teresa Carreno. Sen ohella hän harjoitteli urkujen ja käyrätorven soittoa sekä teini-iässä säveltämistä ja musiikinteoriaa Hermann Kretschmarin ja Felix Draeseken johdolla. Pianosta tuli Petrin pääinstrumentti Weimarissa Ferruccio Busonin mestariluokalla vuodesta 1901 lähtien. Busonin vaikutus Petrin pianonsoittoon oli merkittävä ja Petri korjaili Busonin oopperoiden ja pianokappaleiden käsikirjoituksia. He toimittivat yhdessä myös Johann Sebastian Bachin kosketinsoitinteoksia.


title: Egon Petri

text: Petrin ensiesiintyminen Alankomaissa oli 1902, mutta pianistinuraa hän ei siellä kyennyt luomaan. Vuonna 1905 hänestä tuli Royal Manchester College of Musicin professori vuoteen 1911 saakka, jolloin hän palasi Berliiniin Busonin apulaiseksi. Vuodet 1921–1925 hän opetti Berliinin musiikkikorkeakoulussa ja hän konsertoi ahkerasti tehden muun muassa 1923 Venäjän-kiertueen. Vuonna 1925 Petri muutti Puolan Zakopaneen, josta teki konserttimatkoja toiseen maailmansotaan saakka. Ensikonsertti Yhdysvalloissa oli 1932 ja tähän maahan hän lopulta asettuikin. Opetustyötä hän jatkoi 1940–1946 toimien Cornellin yliopiston vierailevana professorina. Sairastuttuaan hän muutti länsirannikolle Kaliforniaan, jossa opetti Mills Collegessa 1947–1957 ja San Franciscon konservatoriossa. Egon Petri esiintyi useita kertoja myös Suomessa.


title: Bernhard

text: Bernhard on saksalaisperäinen miehen etunimi, joka johtuu germaanisten kielten "karhua" ja "rohkeaa" tarkoittavista sanoista.


title: Bernhard

text: Nimen ovat tehneet suosituksi tämän nimiset pyhimykset, erityisesti kirkonopettajaksi julistettu ranskalainen munkki Bernhard Clairvauxlainen (1090–1153). Tunnettu on myös Bernhard Menthonilainen (923–1008), joka perusti hänen mukaansa nimettyyn Alppien Isoon Sankt Bernhardin solaan luostarin ja sen yhteyteen majoituspaikan Roomaan matkustavia pyhiinvaeltajia varten. Tämän luostarin mukaan ovat saaneet nimensä myös bernhardinkoirat.


title: Bernhard

text: Suomessa nimi Bernhard on huhtikuuhun 2018 mennessä annettu 4650 miehelle sekä alle viidelle naiselle. Nimeä ei ole suomenkielisessä kalenterissa, mutta ruotsinkielisen kalenterin mukaan Bernhardin nimipäivä on 19. huhtikuuta.


title: Derviş Eroğlu

text: Derviş Eroğlu (s. 1938 Famagusta, Kypros) on kyproslainen poliitikko, joka valittiin huhtikuussa 2010 turkkilaisen Pohjois-Kyproksen presidentiksi. Hän on aiemmin toiminut myös Pohjois-Kyproksen pääministerinä.


title: Derviş Eroğlu

text: Eroğlu syntyi Famagustassa vuonna 1938. Hän opiskeli Istanbulin yliopistossa lääketiedettä 1960-luvulla. Eroğlu palasi valmistumisensa jälkeen Kyprokselle 1963 ja teki lääkärin töitä viiden vuoden ajan, kunnes muutti Ankaraan erikoistuakseen urologiaan.


title: Derviş Eroğlu

text: Eroğlu aloitti poliittisen uransa, kun saari jakautui kahteen osaan vuonna 1974. Kaksi vuotta myöhemmin hänet valittiin Pohjois-Kyproksen parlamenttiin Kansallisen yhtenäisyyspuolueen listoilta. Eroğlusta tuli puolueen johtaja 1983. Samana vuonna Rauf Denktaş julisti Pohjois-Kyproksen turkkilainen tasavallan itsenäiseksi. Tämän jälkeen Eroğlu on toiminut maan pääministerinä muutamia kertoja.


title: Derviş Eroğlu

text: Vuonna 2010 Eroğlu valittiin Pohjois-Kyproksen uudeksi presidentiksi, kun hän sai yli puolet äänistä presidentinvaalin ensimmäisellä kierroksella. Eroğlu voitti istuvan presidentin Mehmet Ali Talatin prosentein 50,3–42,8. Eroğlu on tunnettu viileästä suhtautumisestaan Kyproksen yhdistymiseen. Hän kuitenkin lupasi vaalivoittonsa jälkeen jatkavan Ali Talatin aloittamia yhdistymisneuvotteluja.


title: Emmy Streng

text:
Emmy Sofia Streng (16. heinäkuuta 1862 Turku – 1. marraskuuta 1913 Vaasa) oli ruotsiksi kirjoittanut suomalainen runoilija.
Strengin vanhemmat olivat kenraaliluutnantti Anders Otto Wilhelm Streng ja Ida Mathilda Charlotta Wilhelmina Tavaststjerna.


title: Pohjois-Kyproksen presidentinvaali 2010

text: Pohjois-Kyproksen presidentinvaali 2010 järjestettiin 18. huhtikuuta 2010. Derviş Eroğlu sai jo ensimmäisellä kierroksella yli 50 prosenttia äänistä, ja hänet valittiin Pohjois-Kyproksen presidentiksi. Toiseksi eniten ääniä annettiin istuneelle presidentille Mehmet Ali Talatille.


title: Pohjois-Kyproksen presidentinvaali 2010

text: Vaalissa oli yhteensä seitsemän ehdokasta. Kansallisen yhtenäisyyspuolueen Derviş Eroğlu sai lopulta 50,38 prosenttia kaikista äänistä, kun toiseksi eniten ääniä kerännyt Mehmet Ali Talat jäi 42,85 prosenttiin.


title: Pohjois-Kyproksen presidentinvaali 2010

text: Oikeistolainen Eroğlu on kannattanut Pohjois-Kyproksen itsenäisyyttä, kun entinen presidentti Talat oli aloittamassa saaren yhdistämisneuvotteluita edellisenä vuonna. Vaalituloksen jälkeen epäiltiin, että Eroğlu asettaa yhdistymiselle ankarammat ehdot. Hän ehti kuitenkin voittonsa jälkeen sanoa, että hän jatkaa yhdistymisneuvotteluita. Turkin pääministeri Recep Tayyip Erdoğan ilmoitti tuloksen ratkaisun jälkeen, että hän haluaa saaren tärkeiden yhdistämisneuvottelujen tulevan päätökseen vuoden 2010 loppuun mennessä. Kyproksen tilanne on yksi este Turkin mahdollisella EU-jäsenyydellä. Kyproksen tasavalta on EU:n jäsen, mutta Turkki ei ole tunnustanut valtiota.


title: Gösta Sundman

text: Gustaf Röttger (Gösta) Sundman (sukunimi alk. "Boldt"; 9. syyskuuta 1854 Helsinki – 10. toukokuuta 1914 Helsinki) oli suomalainen konsuli, kirjailija ja taiteilija, joka piirsi ja julkaisi useita luonnontieteellisiä kuvateoksia.


title: Gösta Sundman

text: Sundmanin vanhemmat olivat kauppakoulunjohtaja Röttger Johan Simon Boldt ja Aurora Gustava Zetterman. Helsinkiläinen kauppaneuvos ja laivanvarustaja Carl Wilhelm Ignatius Sundman otti hänet ottopojakseen. Gösta Sundman kävi kuusi luokkaa lyseota vuoteen 1873 saakka. Hän perusti Helsinkiin oman litograafisen laitoksen. Myöhemmin Sundman peri ottoisältään Etelärannassa sijainneen Sundmanin talon, jonka myynnistä saaduilla rahoilla hän kustansi kirjojensa julkaisua. Sundman toimi Italian konsulina 1891–1914.


title: Gösta Sundman

text: Sundman julkaisi 1883–1893 kahtenatoista vihkona ilmestyneen "Finlands fiskar" -kuvateoksen, johon tekstit kirjoittivat professori O. M. Reuter ja Luonnontieteellisen museon amanuenssi A. J. Mela. Hän julkaisi myös Suomen lintujen munia esitelleen "Finska fågelägg : Suomen lintuin munia" kuvateoksen 1880-luvulla.


title: Gösta Sundman

text: Sundmanin keräämät kulttuurihistorialliset kokoelmat muodostivat pohjan Helsingin kaupunginmuseon kokoelmille.


title: Gösta Sundman

text: Gösta Sundman oli naimisissa vuodesta 1899 Agnes Aina Hornborgin kanssa.


title: Silvia Ziche

text: Silvia Ziche (s. 5. heinäkuuta 1967 Thiene) on italialainen sarjakuvapiirtäjä ja -käsikirjoittaja.


title: Silvia Ziche

text:
Ziche tunnetaan parhaiten työstään Aku Ankka -sarjakuvan tekijänä.
Ziche on työskennellyt myös muille lehdille, kuten Linus, Comix ja Cuore. Ziche on voittanut monta palkintoa töistään.


title: Jazzpiano

text: Jazzpiano on kollektiivinen termi pianistien jazzmusiikissa käyttämille tekniikoille. Termi voi myös tarkoittaa samojen tekniikoiden soveltamista mille tahansa kosketinsoittimelle. Piano on ollut tärkeä osa jazzmusiikkia sen syntyajoista lähtien, sekä sooloinstrumenttina että yhtyeessä. Sen rooli on monipuolinen, koska soitin on luonteeltaan yhtaikaa sekä melodinen että harmoninen. Tästä syystä se on tärkeä työkalu, kun halutaan ymmärtää jazzteoriaa ja sovittaa musiikkia jazzmuusikoille. Kitaran, vibrafonin ja muiden kosketinsoitinten lisäksi piano on yksi harvoista jazzkokoonpanon soittimista, joka kykenee yksittäisten sävelten lisäksi sointujen soittamiseen.


title: Jazzpiano

text: Sointujen asemointi on yksi jazzpianon oppimisen rakennusosista. Jazzpianossa käytetään kaikkia samoja sointuja kuin länsimaisessa taidemusiikissakin, kuten duuri, molli, ylinouseva, vähennetty, septimisointu, vähennetty septimisointu, sekstisointu, duuri- ja molliseptimisointu, pidätetty sointu, ja niin edelleen. Toinen tärkeä taito on oppia soittamaan kolmimuunteisessa rytmissä.


title: Jazzpiano

text: Lisäksi oleellinen taito on improvisointi eli soitettavan materiaalin spontaani keksiminen esityshetkellä. Tätä varten on oleellista hallita instrumenttinsa teknisesti todella hyvin. Piano soittimena tarjoaa improvisoijalle monipuolisia mahdollisuuksia. Pianisti voi esimerkiksi käyttää vasenta kättä mm. boogie woogiessa usein esiintyvien ostinatokuvioiden soittamiseen, tai soittaa kontrabassokomppia matkivaa vastamelodiaa oikean käden melodiakuviolle. Stride-tyylissä vasen käsi soittaa nopeasti vuorotellen bassonuotteja ja korkeammalta soitettavia sointuja. Oikea käsi soittaa usein melodiaa, mutta sen soittoon voi sisällyttää myös harmonista materiaalia joko sointujen tai oktaavien muodossa.


title: Jazzpiano

text: Soolopianistin on jazzissa saavutettava yhtä aikaa kolme perustavoitetta. Ensinnäkin on tärkeää pitää yllä selvää rytmistä sykettä, imitoiden joko rumpujen komppipeltiä, bassoraitaa tai molempia. Lisäksi pitää soittaa kappaleen harmoninen materiaali eli sointukulkuun viittaavat sävelet sekä esittää melodia oikealla kädellä. Näiden tavoitteiden yhtäaikainen saavuttaminen on vaikeaa, muttei mahdotonta. Esimerkiksi harmonian ja melodian soittaminen yhdistyy usein oikean käden soittaessa harmonisoitua melodiaa tai sooloa.


title: Jazzpiano

text: Pianon rooli yhtyeessä on vähitellen muuttunut itseään toistavien vasemman käden rytmikuvioiden soittamisesta vapaammaksi säestykseksi, jossa pianistilla on vapauksia vuorovaikuttaa solistin kanssa soittamalla lyhyitä tai pitkiä sointuja ja melodiakatkelmia. Soolon säestystä kutsutaan usein komppaamiseksi.


title: Jazzpiano

text: Piano on aina ollut tärkeä osa jazzyhtyettä. Jazzin alkuvuosina pianolla soitettiin ragtimea, ja tyylisuunnan kehittyessä piano tuli osaksi yhtyeen rytmiryhmää, johon kuuluvat pianon lisäksi yleensä basso, rummut ja joskus muita soittimia kuten vibrafoni. Jazzpianistit säestivät soolosoittimia, mutta saivat myös usein itse soittaa sooloa.


title: Jazzpiano

text: Kvinttiympyrän tunteminen on tärkeä taito jazzpianistille, sillä ympyrä tarjoaa harmonista vaihtelua kvintteinä (tai kvartteina) etenevän sointukierron avulla. Usein jazzmelodian neljä viimeistä tahtia soitetaan sointukierrolla III–VI–II–V–I; sointuasteet 3, 6, 2 ja 5 vastaavat kvinttiympyrän neljää peräkkäistä toonikaan johtavaa askelta.


title: Corrado Mastantuono

text: Corrado Mastantuono (s. 20. joulukuuta 1962 Rooma) on italialainen sarjakuvapiirtäjä.


title: Corrado Mastantuono

text: Mastantuono työskenteli animaatio-alalla vuoteen 1989 asti, kunnes aloitti työskentelyn italialaisen L'Eternauta -lehden parissa. Myöhemmin hän aloitti yhteistyön Walt Disney Productionin Italian konttorissa.


title: Corrado Mastantuono

text: Mastantuono on tehnyt yhteistyötä Sergio Bonelli Editoren kanssa, joka on Italian sarjakuvien pääjulkaisija, jonka julkaisuista hän laati Nick Raideria ja Magico Ventoa (suom. Ukkostuuli). Molemmat sarjat ovat jo päättyneet Italiassa. Vuonna 2004 Mastantuono julkaisi fantasian "Elias le maudit" Les Humanoïdes Associésille.


title: Corrado Mastantuono

text: Suomessa Mastantuonon Aku Ankka -tarinoita julkaistaan mm. Aku Ankan Taskukirjassa ja Mastantuonon piirtämiä kansia on sama julkaisu myös sisältänyt. Hän on myös voittanut monia palkintoja töistään.


title: Noruz

text: Noruz (myös newroz ja nowruz; , , "”uusi päivä”", kirjaimellisesti "”uusi valo”") on perinteinen iranilainen uudenvuodenjuhla. Noruzia kutsutaan myös persialaiseksi uudeksi vuodeksi. Juhlaa vietetään kevätpäiväntasauksen mukaan 19.–21. maaliskuuta. Unesco lisäsi noruzin aineettoman kulttuuriperinnön luetteloon vuonna 2009.


title: Noruz

text: Newroz on kurdien ja persialaisten uudenvuodenjuhla. Kurdit ja persialaiset ovat viettäneet Newroz- juhlaa jo 2 715 vuotta, ja se on ainoa juhla, joka yhdistää kaikkia iranilaisia kansoja. Kurdit ja persialaiset ovat ainoa kansa, joka pitää newrozia omana uutena vuotena virallisesti. Newroz on jäänyt iranilaisten kansojen kultturiin zarathustralaisuuden ajoilta noin 3 000 vuotta sitten.


title: Noruz

text: Haft-seen tai myös haft sīn ('seitsemän s:ää') on perinteinen noruz-juhlan juhlaruokapöytä, jossa on seitsemän symbolista ainesta, joiden farsinkieliset nimet alkavat s-kirjaimella.


title: Noruz

text: "Haft-Seen" -juhlapöydän pääainekset ovat:


title: Noruz

text: Lisäksi haft-seen-pöydässä voi olla muutakin, esimerkiksi peili, koristemaalattuja kananmunia, lamppu tai kynttilöitä, leipää, vesikulho, kolikoita, sypressin tai männyt oksia, kultakalamalja, persialainen runokirja tai uskontokirja.


title: Noruz

text: Noruz-perinteeseen kuuluu että "haft-seen" -pöytä valmistellaan kevätpäiväntasauksen alla ja perhe asettuu pöydän ääreen odottamaan täsmällistä kevätpäiväntasauksen aikaa, jolloin noruz-juhlan viettoon myös kuuluvat uudenvuodenlahjat annetaan.


title: Funcom

text: Funcom Productions A/S on norjalainen videopelejä tuottava yhtiö, joka tunnetaan parhaiten MMORPG-peleistään sekä suuren suosion saaneesta seikkailupelistä "The Longest Journey". Yhtiön pääkonttori sijaitsee Norjassa, minkä lisäksi konttoreita on Yhdysvalloissa, Kiinassa, Sveitsissä ja Kanadassa.


title: Pesäpallon Ykkössarja 1985

text: Pesäpallon Ykkössarjan kausi oli viides ykkössarjakausi pesäpallossa. Voittajaksi selvisi Siilinjärven Ponnistus. Ensimmäistä kertaa kaikki joukkueet pelasivat yhdessä lohkossa aiemman kahden sijaan.


title: Pesäpallon Ykkössarja 1985

text: Siilinjärvi, Riihimäki ja Hamina nousivat SM-sarjaan. Suomensarjaan putosivat Puna-Mustat, Ulvila ja Ikaalinen. Tilalle nousivat Suomensarjan lohkovoittajat: Järvenpään Palo, Oulun Lippo ja Koskenkorvan Urheilijat.


title: Sananvapaus maittain

text: Sananvapaus maittain käsittelee lyhyesti eri maissa käytettyjä tapoja rajoittaa ja tulkita yleisesti Yhdistyneissä kansakunnissa määriteltyä sananvapautta.


title: Sananvapaus maittain

text: Sananvapautta pidetään yhtenä demokraattisen yhteiskunnan perusoikeuksista. Sananvapautta julistetaan muun muassa Yhdysvaltain perustuslaissa, YK:n ihmisoikeusjulistuksessa ja Euroopan ihmisoikeusasiakirjassa. Tästä huolimatta useimmilla valtioilla on laeissaan sananvapautta rajoittavia pykäliä, useimmiten kansallista turvallisuutta koskevissa asioissa. Vastaavalla tavalla myös Euroopan ihmisoikeusasiakirjan artiklan 10 toinen kohta toteaa, että sananvapautta on voitava rajoittaa kansakunnan tai yleisen turvallisuuden nimissä. Tätä kohtaa hyödynnetäänkin eri maissa varsin lavealla tavalla tulkiten ja sananvapautta rajoittaen.


title: Sananvapaus maittain

text: Sananvapaudella tarkoitetaan yleisesti oikeutta ilmaista mielipiteitään julkisesti. Juridiselta kannalta sananvapauden käsitettä tulkitaan hyvin eri tavalla eri maissa.


title: Sananvapaus maittain

text: Saksassa sananvapaus on määritelty peruslaissa (GG-Grundgesetz) artiklassa 5, jossa myönnetään vapaus ilmaista, tutkia ja opettaa. Määritelmä on tosin kaksitasoinen, ylimmällä tasolla sananvapaus myönnetään yleisesti ja toisella tasolla todetaan, että sananvapauden rajoitteita löytyy muista lakipykälistä, kunnianloukkauksien välttämiseksi ja alaikäisten suojelemiseksi. Saksassa sananvapautta noudatetaan yleisesti ottaen seuraten Euroopan ihmisoikeusasiakirjan ensimmäisen kohdan mukaisesti. Toisen kohdan mukaisia rajoitteita hyödynnetään koskemaan kolmannen valtakuntaan liittyviä asioita ja siihen liittyvää uusnatsismia. Näiden rajoitusten olemassaololle on Saksassa laaja yhteisymmärrys.


title: Sananvapaus maittain

text: Britanniassa vallitseva sananvapaus noudattaa pitkälti Euroopan ihmisoikeusasiakirjan artikla 10, ensimmäisen kohdan mukainen sananvapaus. Tosin poliitikoille on myönnetty oikeus haastaa toimittaja häpäisemisestä, joka itsessään toimii jo rajoitteena. Belgiassa puolestaan toimittajien pitää kertoa tietolähteensä.


title: Sananvapaus maittain

text: Sotilaiden suhteen sananvapautta rajoitetaan lukuisilla lisäehdoilla. Esimerkiksi Espanjan laki, pykälässä 178 todetaan että sotilashenkilöstöllä on oikeus ilmausta itseään vapaasti, kunhan ensin on myönnetty tähän lupa. Eli sananvapaus on myönnetty, kunhan ensin anotaan lupaa ilmaista itseään asioissa joilla voidaan katsoa olevan kansalliseen turvallisuuteen liittyvää merkitystä.


title: Sananvapaus maittain

text: Euroopassa monet sananvapauskiistat ovat päätyneet Euroopan ihmisoikeustuomioistuimeen ja vuonna 2005 vireillä oli 80 000 juttua. Jos Euroopan neuvoston jäsenmaiden kansalaiset katsovat valtionsa loukanneen ihmisoikeussopimusta, he voivat hakea oikeutta Strasbourgista, joka on sananvapausasioissa linjaltaan melko vapaamielinen ja kotimaassaan rikostuomion saanut on usein saanut hyvitystä.


title: Sananvapaus maittain

text: Suomessa Julkisen sanan neuvosto ja oikeusministeriö ovat pohtineet keskustelupalstojen ja verkkoviestien pelisääntöjä, mutta aihe on osoittautunut monisyiseksi eikä selkeää linjaa tai ohjeistusta ole muodostunut.


title: Sananvapaus maittain

text: Sananvapautta rajoittavat jotkin Suomen rikoslain kohdat. Pääsääntöisesti toiminnallaan ei saa aiheuttaa haittaa toiselle ihmiselle, yritykselle tai muulle oikeushenkilölle. Lainvastaisista toimista uhrin tulee tehdä Poliisille rikosilmoitus.


title: Sananvapaus maittain

text: Kunnianloukkaus tulee kyseeseen silloin kun lähettää toiselle tai toisesta pilkkaavia ja ivaavia viestejä, levittää valheellisen tiedon toisesta tai ottaa käyttöön rasistiset huomautukset ja ulkonäköä roisisti arvostelevat kommentit. Internetissä levitettävä kunnianloukkaus on yleensä törkeä kunnianloukkaus, sillä loukkaus on toimitettu lukuisten ihmisten nähtäville. Yksityiselämää loukkaavan tiedon levittämisestä on kyse silloin kun levittää toisen yksityiselämästä arkaluotoisen tiedon, vihjauksen tai kuvan siten, että se aiheuttaa vahinkoa ja kärsimystä toiselle. Erona kunnianloukkaukseen on se, että yksityiselämää loukkaavan tiedon levittämisessä levitettävä tieto on totta. Laiton uhkaus tulee kyseeseen silloin kun uhatulla on perusteltua syytä olettaa, että hänen henkilökohtainen turvallisuus tai omaisuus ovat vakavassa vaarassa. Kaikissa edellämainituissa rangaistusasteikko on välillä sakkoa tai vankeutta jopa kaksi vuotta. Joissakin tapauksissa lisäksi voidaan vaatia korvauksia uhrille.


title: Sananvapaus maittain

text: Yhdysvaltain perustuslain 1 ja 14 pykälä määrittelee sananvapauden oikeudeksi esittää informaatiota, ideoita ja mielipiteitä vapaasti ilman virkavallan sisällöllisiä rajoitteita


title: Sananvapaus maittain

text: Venäjällä sananvapauden tila on kaksijakoinen. Toisaalta perustuslain mukaan sananvapaus Euroopan ihmisoikeusasiakirjaa mukailevalla tavalla on olemassa, toisaalta esimerkiksi Presidentti Putinin syyskuussa 2003 Columbian yliopistossa esittämä vastaus opiskelijan esittämään sananvapautta koskevaan kysymykseen oli "Meillä ei ole koskaan ollutkaan sananvapautta Venäjällä. 1990–luvun alussa syntyi käsitys jostakin laajemmasta sananvapaudesta, joka tulkittiin varsinkin lehdistössä vapautena kaikkea kohtaan, anarkiaksi ja pyrkimyksenä aiheuttaa sekaannusta hintaan mihin hyvänsä."


title: Sananvapaus maittain

text: Lehdistön sananvapautta Venäjällä ei nähdäkään demokratian kehityksen kannalta minään absoluuttisen hyvänä asiana. Lehdistöä pidetäänkin enemmän yhtenä kaupallisena pelurina jolla ei ole yhteiskunnassa ydinpelaajan roolia.


title: Sananvapaus maittain

text: Kiinan perustuslaki rajoittavat sananvapautta yleisen järjestyksen ja turvallisuuden varjolla, sananvapaus rinnastetaan poliittiseksi välineeksi kritisoida viranomaisia. Kiinan perustuslaissa artiklat 35 ja 51 eivät määrittele sananvapauden rajoitteita niin kuin useammassa muussa maassa, vaan artikloissa määritellään mikä on yksilötasolla sallittua.


title: Sananvapaus maittain

text: Esimerkiksi toimittaja Shi Tao tuomittiin kymmeneksi vuodeksi vankilaan käytyään sähköpostilla keskustelua ulkomaille Tiananmenin tapahtumien 15. vuosipäivään liittyen. Sähköpostiliikenteestä Kiinan viranomaisille raportoi Yahoo Hong Kong. Sananvapautta onkin rajoitettu niin pitkälle, että esimerkiksi Hu Pingin mukaan (Kiinalaisen Demokraattisen Allianssin (CAD) Presidentti 1988-1991) mielestä sananvapautta Kiinassa ei ole.


title: Sananvapaus maittain

text: Kiinan kansantasavallassa on aina sensuroitu ulkomaisia lehtiä ja mediaa. Nykyisin se ulottuu myös tietoverkkoon. sensuurin päävastuu on kommunistipuolueen julkisuusosastolla. Arvellaan, että internetin valvonta työllistää yli 100 000 kiinalaista. Valvonta perustuu kahteen menetelmään: niin sanottu "suuri palomuuri" estää kiinalaisten pääsyn hallituksen mielestä epämieluisille ulkomaisille verkkosivuille. "Kultainen suojakilpi" taas seuloo tiedonvälitystä maan sisällä. Sisäiset rajoitukset kohdistuvat ajatuksiin, jotka voisivat uhata kommunistipuolueen asemaa tai kannustaa järjestäytyneeseen kansalaistoimintaan. Nettirajoitusten takia maan tärkeimmät palveluntarjoajat ovat kiinalaisia: hakurobotti Baidu, sosiaalinen verkosto Renren, internetportaali Tencent ja microblogi Sina Weibo.


title: Sananvapaus maittain

text: 2017 Hunanin maakunnassa BBC:n reportterien kimppuun hyökättiin ja heidät pakotettiin allekirjoittamaan tunnustus "laittoman haastattelun" tekemisestä.


title: Sananvapaus maittain

text: Penguin-kustantamo silppusi vuonna 2014 yhdysvaltalaisen professorin Wendy Donigerin 2009 ilmestyneen teoksen "The Hindus: An Alternative History", joka käsitteli Intian historiaa poikkeavasta näkökulmasta. Teos loukkasi hindujen uskonnollisia tunteita.


title: Z-Ro

text: Z-Ro (oikealta nimeltään Joseph Wayne McVey, s. 19. tammikuuta 1977) on yhdysvaltalainen rap-artisti ja tuottaja. Z-Ron levyjä on myyty yhdysvalloissa noin miljoona. New York Times on nimennyt Z-Ro:n yhdeksi Yhdysvaltojen aliarvostetuimmaksi rap-artiksi. Vuoden 2006 kesäkuussa Z-Ro joutui vankilaan huumeiden hallussapidon vuoksi, mutta vapautui jo saman vuoden syyskuussa. Nuorempana Z-Ro kuului Hoover Crip jengiin. Houstonilainen rap-artisti Trae on Z-Ron serkku.


title: Z-Ro

text: Z-Ro on yksi Screwed Up Clickin ja Guerilla Maabin alkuperäisistä jäsenistä. Screwed Up Click ryhmän jäsenet olivat kotoisin Etelä-Houstonista. Z-Rolla ja Traella on myös A.B.N. ("Assholes by Nature") niminen hip hop-yhtye.


title: Eero Ojanen (säveltäjä)

text: Eero Kaarle Ojanen (s. 3. tammikuuta 1943 Helsinki) on suomalainen säveltäjä, kapellimestari ja jazzpianisti.


title: Eero Ojanen (säveltäjä)

text: Ojanen opiskeli 1960-luvulla Pentti Koskimiehen johdolla. Hän toimi jo tuolloin muun muassa Pekka Pöyryn yhtyeissä sekä Otto Donner Treatment -kokoonpanossa. Hän sai vuonna 1969 Suomen jazzliiton Yrjö-palkinnon.


title: Eero Ojanen (säveltäjä)

text: Ojanen on kirjoittanut myös teatterimusiikkia ja baletteja (mm. "Seitsemän veljestä") sekä vasemmistolaisia poliittisia lauluja. Hän oli Kom-teatterin kapellimestari vuosina 1973–1982. Vuonna 1974 Ojanen sävelsi Pori Jazzin tilauksesta kiitetyn kantaatin "Väinämöisen soitto". 1980-luvulla hän laajensi sävellystyötään baletin ja television suuntaan, mutta on sittemmin ryhtynyt jälleen esiintymään enemmän jazzpianistina. Ojanen on perustanut Teppo Hauta-ahon ja Seppo Paakkunaisen kanssa yhtyeen Trio Nueva Finlandia.


title: Gustaf Heinricius

text: Gustaf Heinricius (10. elokuuta 1853 Viipuri – 1. toukokuuta 1915 Helsinki) oli suomalainen lääkäri, Helsingin yliopiston professori ja kulttuurihistorioitsija.


title: Gustaf Heinricius

text: Heinriciuksen vanhemmat olivat kunnallispormestari Johan Gustaf Heinricius ja Eugenie Barck. Hän pääsi ylioppilaaksi Viipurin yläalkeiskoulusta 1870 ja valmistui filosofian kandidaatiksi 1874, maisteriksi 1877, lääketieteen kandidaatiksi 1877, lääketieteen lisensiaatiksi 1881 sekä lääketieteen ja kirurgian tohtoriksi 1883.


title: Gustaf Heinricius

text: Heinricius oli Helsingin yleisen sairaalan synnytysosaston apulaislääkärinä 1881–1882 ja 1883–1884. Hän toimi Helsingin yliopiston lapsenpäästöopin dosenttina 1884–1890 sekä lapsenpäästöopin ja lastentautiopin professorina 1890–1915. Heinricius oli perustamassa 1892 "Pohjoismaiden kirurgian yhdistystä" ja oli sen hallituksen jäsen. Heinricius oli "Nouvelles archives d'obstétrique et de gynécologie"-aikakauskirjan toimittajana 1886-1895, "La gynécologie"-aikakuskirjan toimittajana 1896–1915, Wienissä ilmestyneen "Gynaecologische Rundschaun" yhtenä julkaisijana 1907–1914 sekä "Kätilölehden" toimittajana 1896–1914. Hän oli myös Suomen lääkäriseuran puheenjohtajana 1893.


title: Gustaf Heinricius

text: Gustaf Heinricius oli naimisissa vuodesta 1888 Inga Helena Tolletin kanssa.


title: Danzig II: Lucifuge

text: Danzig II: Lucifuge on Danzigin toinen studioalbumi ja se julkaistiin vuonna 1990. Levyn kaikki kappaleet ovat yhtyeen johtohahmon/laulajan Glenn Danzigin käsialaa. Albumin tuotti Rick Rubin ja se julkaistiin Def American -levy-yhtiön nimissä. Kappaleista "Her Black Wings", "Killer Wolf", "I'm the One" ja "Devil's Plaything" julkaistiin musiikkivideot.


title: Danzig II: Lucifuge

text: Kaikki kappaleet kirjoittanut Glenn Danzig.


title: Veikkausliigan kausi 2010

text: Veikkausliigan kausi 2010 oli Suomen jalkapallon pääsarjan Veikkausliigan 21. kausi. Kausi alkoi 16. huhtikuuta 2010 ja päättyi 23. lokakuuta 2010. Mestaruuden voitti toista kertaa peräkkäin Helsingin Jalkapalloklubi. Liigasta putosi suoraan FC Lahti. Toiseksi viimeinen JJK Jyväskylä karsi liigapaikasta Ykkösen toiseksi sijoittuneen FC Viikinkien kanssa. JJK Jyväskylä säilytti liigapaikkansa.


title: Veikkausliigan kausi 2010

text: Kaudella pelasi yhteensä 14 joukkuetta, joista 13 pelasi liigassa jo edellisellä kaudella. Hallitsevana mestarina kauteen lähti HJK. AC Oulu oli noussut Veikkausliigaan uutena joukkueena Ykkösestä. Ykköseen liigasta oli pudonnut Rovaniemen Palloseura.


title: Veikkausliigan kausi 2010

text: Liigakarsinnassa pelattiin kahden osaottelun mittainen ottelupari, jossa kohtasivat Veikkausliigan 13. JJK Jyväskylä ja Ykkösen toinen Helsingin FC Viikingit. JJK Jyväskylä säilytti liigapaikkansa yhteismaalein 3–1 ja FC Viikingit jatkoi Ykkösessä kaudella 2011.


title: Veikkausliigan kausi 2010

text: "Mestarien liiga:"


title: Veikkausliigan kausi 2010

text: "Eurooppa-liiga:"Liigaseurojen budjetit kaudella 2010:


title: Veikkausliigan kausi 2010

text: Veikkausliigaan palasi kaudelle 2010 paluumuuttajia. Maajoukkueesta tutut Alexei Eremenko Jr., Jonatan Johansson ja Toni Kuivasto pelaavat alkavalla kaudella kotimaan pääsarjassa.


title: Kaikki tahtoo (albumi)

text: Kaikki tahtoo on suomalaisen laulajan Samuli Edelmannin studioalbumi vuodelta 2001. Levyn on julkaissut BMG Finland Oy sarjanumerolla 74321 867742 ja sen on tuottanut Leri Leskinen. Vastaava tuottaja on Asko Kallonen. Levy on äänitetty Petrax-studiolla Hollolassa sekä Musicmakers-studiolla Helsingissä syksyllä ja talvella 2000. Miksaus on tehty Musicmakersilla ja Finnvoxin A-studiossa. Levyn ovat miksanneet Leri Leskisen kanssa Jetro ja Jesse Vainio. Levyn on masteroinut Pauli Saastamoinen Finnvoxilla. Valokuvat on valmistanut Outi Montonen ja levyn ulkoasu on Janne Uotilan käsialaa. Albumi nousi Suomen virallisen listan sijalle 1, jolla se pysyi kolme viikkoa.


title: Kaikki tahtoo (albumi)

text: Levyllä Samuli Edelmannin kanssa duetoivat Laura Närhi kappaleella "Kuumailmapallo", Mari Rantasila kappaleella "Lokki ja mä", Sani kappaleella "Jää seuraksein yö" sekä Cata Mansikka-aho kappaleella Levottomat.


title: Kaikki tahtoo (albumi)

text: Levy on omistettu Lauralle ja Venlalle.


title: Päivälehden museo

text: Päivälehden museo on Helsingissä sijaitseva erikoismuseo. Päivälehden museo perustettiin vuonna 2001. Museo on nykyään osa Helsingin Sanomain Säätiötä. Näyttelyiden lisäksi museo järjestää aktiivisesti erilaista ohjelmaa – opastuksia, työnäytöksiä, työpajoja, tapahtumapäiviä, museoteatteria ja seminaareja.


title: Päivälehden museo

text: Päivälehden museon vuonna 2016 uusittu perusnäyttely kertoo median historiasta, nykypäivästä ja tulevaisuudesta sekä sananvapauden toteutumisesta Suomessa ja muualla. Perusnäyttelyssä käydään läpi myös Päivälehden ja sen seuraajan, Helsingin Sanomien, lähes 130-vuotista tarinaa.


title: Päivälehden museo

text: Päivälehden museo toteuttaa vuosittain noin viisi vaihtuvaa näyttelyä. Vaihtuvilla näyttelyillä pyritään valottamaan median eri puolia ja tavoittamaan erilaisia kohdeyleisöjä. Näyttelyiden tarkoituksena on edistää medialukutaitoa ja erityisesti lasten ja nuorten lukuharrastusta. Vuonna 2017 museo toteutti mm. alakouluille ja lapsiperheille suunnatun Viisi ihmeellistä aarretta – Seikkailu oppikirjojen kuviin -näyttelyn (31.3.–1.10.2017) ja Kuopion kulttuurihistoriallisen museon kanssa yhteistyössä tuotetun Vapaus, rakkaus, tasa-arvo – Salonkielämää Helsingissä ja Kuopiossa -näyttelyn (7.11.2017–7.1.2018). Vuonna 2018 museon lastennäyttelyn aiheena on keksijä Pelle Peloton (8.3.-16.9.2018).


title: Päivälehden museo

text: Museon pohjakerroksessa sijaitseva painokellari esittelee kirjapainotekniikan historiaa. Painokellarissa voi tutustua kohopainotekniikassa käytettyihin laitteisiin ja työmenetelmiin – käsinladontaan, konelatomiseen ja painamiseen. Painokellarin työnäytöksissä perinteisten kirjapainoammattien taitajat näyttävät aidoilla työvälineillä, miten kirjat ja muut painotuotteet syntyivät ennen tietokoneaikaa.


title: Päivälehden museo

text: Museoon voi tutustua itsenäisesti tai oppaan johdolla. Kaikki museon toiminta on maksutonta. Museo on avoinna päivittäin kello 11–17. Vuonna 2017 museoon tutustui yhteensä 48 000 kävijää.


title: Theodor Schwindt

text: Petter Theodor Schwindt (13. lokakuuta 1851 Käkisalmi – 27. lokakuuta 1917) oli suomalainen kansatieteilijä ja arkeologi. Hänet tunnetaan Suomen kansatieteen isänä ja häntä nimitettiin aikoinaan myös Karjalan kruunaamattomaksi kuninkaaksi.


title: Theodor Schwindt

text: Schvindtin vanhemmat olivat Räisälän kirkkoherran poika, tilanomistaja, lääkäri Johan Fredrik Schvindt ja Räisälän kappalaisen tytär, Blondina Maria Lovisa Starck. Hän pääsi ylioppilaaksi 1869 ja valmistui filosofian kandidaatiksi 1885 sekä lisensiaatiksi ja tohtoriksi 1892. Schvindt oli ylioppilastalon taloudenhoitajana 1876–1885, viipurilaisen osakunnan kuraattorina 1888–1893 sekä ylioppilaskunnan puheenjohtajana 1889–1892.


title: Theodor Schwindt

text: Schvindt toimi vuonna 1876 perustetun "Suomen ylioppilasosakuntain kansatieteellisen museon" ja myöhemmin Kansallismuseon intendenttinä. Hän oli mukana säätyvaltiopäivillä porvarissäädyn edustajna 1894–1905 ja osallistui myös 1901 perustetun Kagaalin toimintaan.


title: Theodor Schwindt

text: Schvindt kokosi ensimmäiset suomalaiset kansallispukumallit ja julkaisi niistä kirjan "Suomalaisia kansanpukuja".


title: Theodor Schwindt

text: Theodor Schvindtille on pystytetty muistokivi Räisälään.


title: ATTO-aineet

text: ATTO-aineet (sanoista "ammattitaitoa täydentävät tutkinnon osat") tarkoittavat Suomen ammatillisessa toisen asteen koulutuksessa opiskeltavia ns. yhteisiä opintoja. Ammattitaitoa täydentävien tutkinnon osien (20 opintoviikkoa) lisäksi tutkintoon kuuluvat ammatilliset tutkinnon osat (90 opintoviikkoa) sekä vapaasti valittavat tutkinnon osat (10 opintoviikkoa).


title: ATTO-aineet

text: Valtioneuvoston asetuksen ja Opetushallituksen määräyksenä antamien tutkintojen perusteiden mukaan ammattitaitoa täydentävät tutkinnon osat ovat: Valinnaisia ammattitaitoa täydentäviä tutkinnon osias voivat olla tutkinnon perusteiden mukaisesti edellä mainittujen tutkinnon osien valinnaiset lisäosat (0 - 4 opintoviikkoa)


title: ATTO-aineet

text: Jos opiskelijan äidinkieli on muu kuin suomen tai ruotsin kieli, koulutuksen järjestäjä voi päättää äidinkielen ja toisen kotimaisen kielen opintojen jakamisesta poikkeavalla tavalla siten, että mainittujen opintojen yhteislaajuus on suomenkielisessä koulultuksessa 5 opintoviikkoa ja ruotsinkielisessä koulutuksessa 6 opintoviikkoa.


title: ATTO-aineet

text: Ammattitaitoa täydentäviä tutkinnon osia ei ole lainkaan aikuisten näyttötutkinnoissa. Opetushallituksen määräyksessä on määritelty lukio-opintojen vastaavuudet kuhunkin tutkinnon osaan. Ammattitaitoa täydentäviä tutkinnon osia ei arvioida ammattiosaamisen näytöillä, vaikka ne voidaankin oppia työssäoppimalla ja niiden arviointi voidaan toteuttaa ammattiosaamisen näyttöjen yhteydessä.


title: ATTO-aineet

text: ATTO-aineita sai suorittaa 31.8.2015 asti. 1.8.2015 tulivat voimaan uudistetut lait ja asetukset ammatillisesta koulutuksesta sekä Opetushallituksen uudet tutkintojen perusteita koskevat määräykset. Kaikki jo opintonsa aloittaneet siirtyivät jatkamaan opintojaan uuisen perusteiden mukaan. Ammattitaitoa täydentävien tutkinnon osien tilalle tuli yhteiset tutkinnon osat (YTO), joita on vain neljä:Yhteisten tutkinnon osien laajuus osaamisperusteisuuteen perustuvana on 35 osaamispistettä koko tutkinnon 180 osaamispisteestä. Yhteisten tutkinnon osien tavoitteet on kuvattu osaamisena (osaamistavoitteet) eikä niitä ole sidottu aikaan.


title: ATTO-aineet

text: Yhteiset tutkinnon osat jakautuvat pakollisiin ja valinnaisiin osa-alueisiin. Esim. Viestintä- ja vuorovaikutusosaaminen jakaantuu äidinkieleen, toiseen kotimaiseen kieleen ja vieraaseen kieleen, joista tulee erilliset arvosanat opintorekisteriotteeseen tai muuhun vastaavaan asikirjaan. Todistukseen tulee arvosana vain koko tutkinnon osalle. Täten tutkintodistukseen tulee yhteisistä tutkinnon osista vain neljä arvosanaa, joiden antamisessa on otettu huomioon osa-alueiden laajuudet kuitenkin siten, että arvosana ei ole painotettu keskiarvo.


title: ATTO-aineet

text: Muutos on aiheuttanut sen, että tutkintotodistusten keskiarvot eivät ole enää vertailukelpoisia aiempiin todistuksiin, mikä taas on vaikuttanut mm. ammattikorkeakouluihin hakeutumiseen.


title: ATTO-aineet

text: Uudet muutokset ovat jo tulossa ammatillisen koulutuksen reformin myötä.


title: Iso Sankt Bernhard

text: Iso Sankt Bernhard eli "Iso Sankt Bernhardin sola" (, , , ) on Länsi-Alpeilla Italian ja Sveitsin rajaseudulla sijaitseva sola, joka on vanhoista ajoista saakka ollut tärkeä kulkureitti Keski-Euroopan ja Italian välillä. Solan korkein kohta on Sveitsin puolella Valais'n kantonissa, josta sola johtaa Italian puolelle Aostanlaaksoon.


title: Iso Sankt Bernhard

text: Sola kulkee koillis-lounaissuunnassa Valais'n Alppien poikki. Sen korkein kohta on 2 469 metrin korkeudella meren pinnasta. Solan alittaa 1 915 metrin korkeudessa vuonna 1964 rakennettu Sankt Bernhardin tunneli, jonka kautta kulkee eurooppatie E27. Vanha solan kautta kulkeva tie on liikennöintikelponen vain kesäaikana, kesäkuusta syyskuuhun. Tie onkin menettänyt aikaisemman, tärkeän liikenteellisen merkityksensä.


title: Iso Sankt Bernhard

text: Pohjoisesta, Sveitsin puolelta, Rhônejoen varrella sijaitsevasta Martignystä solatie kulkee Dransejoen vartta myöten. Etelässä, Italian puolella, tie vie Aostan kaupunkiin.


title: Iso Sankt Bernhard

text: Solassa sataa runsaasti läpi vuoden, erityisesti talvella. Sadepäiviä on keskimäärin joka toinen, 171 vuodessa. Vuotuinen sademäärä on noin 2,3 metriä. Talvisin solassa saattaa olla lunta jopa yli 10 metrin paksuudelta. Solassa on pakkasta noin 7 kuukauden ajan ja lämpötila saattaa laskea -30 asteeseen. Solassa oleva järvi on vuosittain jäätyneenä keskimäärin 265 päivää.  Sola on selvästi puurajan yläpuolella.


title: Iso Sankt Bernhard

text: Munkki Bernhard Mentonilainen perusti vuonna 1049 solaan majatalon matkustajia varten. Majatalo ja sola saivat nimensä hänen mukaansa 1500-luvulla. Todennäköisesti alueella oli ollut majatalo jo roomalaisaikana, mutta seutu oli rauhaton ja rakennukset tuhottiin useita kertoja.


title: Iso Sankt Bernhard

text: Paikka on tullut kuuluisaksi myös siellä kehitetystä koirarodusta, bernhardinkoirasta.


title: Iso Sankt Bernhard

text: Vanhalla ajalla Iso Sankt-Bernhardin sola tunnettin nimellä Poeninus. Muutamien antiikin aikaisten lähteiden mukaan Hannibal olisi ylittänyt Alpit juuri Poenininuksen kautta, minkä tiedon Titus Livius kuitenkin kiisti. Hänen antamiensa tietojen perusteella on päätelty, että todennäköisimmin Hannibal ylitti Alpit Col de la Traversetten kautta.


title: Sankt Bernhardin sola

text: Sankt Bernhardin sola on yhteisnimitys kahdelle Länsi-Alpeilla sijaitsevalle solalle:


title: Jussi Löf

text: Jussi Löf (s. 12. joulukuuta 1973) on suomalainen Tampereella asuva kuvataiteilija. Hän on itseoppinut kuvataiteen tekijä, joka tunnetaan "Pirkanmaan Sanomien" mukaan mustavalo-, surrealistisesta, mystisestä, visionäärisestä ja okkultistisesta taiteesta, video- ja valotaiteesta, sekä mustavaloteatterista.


title: Dundagan kunta

text: Dundaga on kylä ja kunta Latviassa. Nykyinen kunta muodostui, kun vanhat Dundagan kunta ja Kolkan kunta yhdistettiin saman kunnan sisälle. Nykyisen kunnan keskuksena on Dundagan kylä. Kunnassa on 4878 asukasta ja sen pinta-ala on 675,6 km². Kunnan nykyinen pormestari on Aldons Zumbergs. Kunnan pohjoisosassa sijaitsee Slīteren kansallispuisto, johon sisältyy myös Liivinrannan vanha kalastajakylä, joka on kulttuurihistoriallinen suojelualue.


title: Pihlavan Työväen Urheilijat

text: PTU eli Pihlavan Työväen Urheilijat ry on vuonna 1931 perustettu Porin Pihlavassa toimiva urheiluseura.


title: Pihlavan Työväen Urheilijat

text: Seuralla on muun muassa uintijaosto ja jalkapallojaosto.


title: Pihlavan Työväen Urheilijat

text: Vuonna 2011 pelattiin Pitun 80-vuotisjuhlaturnaus ja juhlavuoden kunniaksi seura otti käyttöön jälleen vanhan lyhenteensä PTU, käytössä olleen "PiTU:n" sijaan.


title: Pihlavan Työväen Urheilijat

text: Korkeimmillaan joukkue on pelannut maan toiseksi ylimmällä sarjatasolla Suomensarjassa kausilla 1968 ja 1969.


title: Pihlavan Työväen Urheilijat

text: Tunnetuin PTU:n kasvatti on Mestaruussarjassa Turun Palloseuraa ja HJK:a edustanut ja yhteensä 62 A-maaottelua pelannut Miikka Toivola, joka valittiin myös kahdesti vuoden jalkapalloilijaksi. PTU:n kasvatteja ovat myös Tomi Niemi ja Jarno Heinikangas. Lisäksi seuran edustusjoukkueessa ovat pelanneet muun muassa Erkki Harell, Jani Suikkanen, Janne Puputti, Petri Nieminen ja Vesa Lamminen.


title: Pihlavan Työväen Urheilijat

text: PTU:n uintijaosto järjestää harraste- ja kilpauintia lapsille, nuorille ja aikuisille: Vesipeuhula 5 -7–vuotiaille, Vesiralli 6 – 8-vuotiaille, harraste- ja tekniikkaryhmät 8 – 25-vuotiaille, kilparyhmät kilpauintikoulusta SM-tasolle 8 – 25-vuotiaille sekä mastersuintia yli 25-vuotiaille.


title: Pihlavan Työväen Urheilijat

text: PTU:n uintijaosto perustettiin 1984, ja varsinainen toiminta aloitettiin syksyllä 1985 Meri-Porin uimahallissa. Menestystä on tullut Rollo- ja IKM-ikäisistä lähtien nuorten, aikuisten ja mastersien SM- ja PM-tasolle asti.


title: This Time Around

text: This Time Around on Michael Jackson kappale, joka julkaistiin promosingleksi "HIStory"-albumilta vuonna 1995. Kappaleella vierailee yhdysvaltalainen hip-hop -artisti The Notorious B.I.G..


title: Ventspilsin kunta

text: Ventspilsin kunta on kunta Latvian Kuurinmaalla. Kunta muodostettiin vuonna 2009 yhdistämällä entiset Ancen, Jūrkalnen, Popen, Puzen, Tārgalen, Ugālen, Usman, Užavan, Vārven, Zirasin ja Zlēkasin kunnat. Kunnan hallinnollinen keskus on Ventspilsin kaupungissa, joka ei kuitenkaan ole osa itse kuntaa. Kunnassa oli vuonna 2009 13 786 asukasta ja sen pinta-ala oli 2 462,3 neliökilometriä. Kunnan pormestarina toimii Aivars Mucenieks.


title: Megamix / Megaremix

text: Megamix / Megaremix on Michael Jacksonin promo-albumi/single, joka julkaistiin vuonna 1995.


title: Lippe Suomalainen

text: Liisi ”Lippe” Marjatta Suomalainen (o.s. Hokkanen; s. 1931) on suomalainen kirjailija, laulaja ja näyttelijä. Hän on edesmenneen pilapiirtäjä Kari Suomalaisen leski.


title: Lippe Suomalainen

text: Suomalainen valittiin 17. tammikuuta 1954 Miss Suomi -kilpailuissa perintöprinsessaksi ”Kansikuvatyttö”-tittelillä.


title: Lippe Suomalainen

text: Monet Lippe Suomalaisen kirjat ovat omaeläkerrallisia muistelmateoksia, kuten "Vuosi Karin kanssa" (1982), "Harkittua utopiaa" (1985) ja vuonna 2009 ilmestynyt laaja omaeläkerta "Elämässä kiinni". Hän on myös julkaissut romaanin "Pilvisen poika" (1992) ja novellikokoelman "Kivenhalaajat" (1988).


title: Valtteri Suomalainen

text: Veikko Valtteri Suomalainen (18. lokakuuta 1957 Helsinki – 11. lokakuuta 1995 Helsinki) oli suomalainen kirjailija. Hän oli Kari Suomalaisen ja Lippe Suomalaisen poika.